amanoisuno/poet huggingface dataset:
時人爲劉師貞語 佚名
孝於何，通神明。漢有丁蘭，唐有師貞。
俚語 佚名
騎虎者，勢不得下。
人爲分香蓮語（題擬） 佚名
一事南無，折却長鬚。
宣州人爲弘農王語（題擬） 佚名
何獨後予，徯其來蘇。
崔淙引俚語 佚名
川壅則潰，月盈則匡，善敗由己，吉凶何嘗。（見《全唐文》卷四五九崔淙《登姑蘇臺賦》引）。
丹州俗語 佚名
丹州白室，胡頭漢舌。
戶牖俗語（題擬） 佚名
二十三，日正南。二十五，日當戶。（見《國史補》卷中）。
金榆山土人言（題擬） 佚名
金驢一鳴，天下太平。
俗語 佚名
王母甘桃，食之解勞。（見前書卷十）。
時人爲沈警語 佚名
玄機在席，顛倒賓客。
蜀人爲南詔語 佚名
西戎尚可，南蠻殘我。（見《新唐書》卷二一五引）。
乾符中人稱蔣凝語 佚名
臼頭花鈿滿面，不若徐妃增妝。（見《唐摭言》卷十。《釵小志》作諺）。
唐時人爲秘書省太常寺官語（題從《古謠諺》卷六七） 佚名
正字校書，詠詩騎驢。奉禮太祝，輕裘食肉。（見《翰苑新書前集》卷二十四引《雍洛靈異記》）。
風流箭語 佚名
風流箭，風流人人願。（見《說郛》卷六一引《清異錄》）（〖1〗《清異錄》：「寶曆中，帝造紙箭，竹皮弓紙間密貯龍麝末香。每宮嬪羣聚，帝躬射之，中者濃香，觸體了無痛楚，名風流箭。爲之語曰〖略〗。」）。
韓鄂引俗語 一 佚名
一年計樹之以穀，十年計樹之以木。
韓鄂引俗語 二 佚名
一日之之計在一晨，一年之計在一春。
韓鄂引俗語 三 佚名
以時及澤爲上策。（均見《四時纂要》卷一）。
韓鄂引俗語 四 佚名
八月雨班闌，高低盡可憐。（同前卷三）。
人爲太白山橫雲語（題擬） 佚名
南山瀑布，非朝則暮。（見宋敏求《長安志》卷十四）。
清豐故老傳語（題擬） 佚名
金堤頭，上有秦女樓。（見《太平寰宇記》卷五七）。
人爲吳道子曹仲達語 佚名
吳帶當風，曹衣出水。（見《圖畫見聞志》卷一）。
梁時人爲吳道子劉彦齐语（题拟） 佚名
唐朝吳道子手，梁朝劉彥齊眼。（《圖書見聞志》卷五）。
揚州人爲彭玕語（題從《古謠諺》卷二四） 佚名
十金易一筆，百金易一篇。（《十國春秋》卷七三《彭玕傳》）。
蘇州耆舊語（題擬） 佚名
燕山石鼓，鳴則有兵。（《太平寰宇記》卷七十）。
南溪故老傳語（題擬） 佚名
東石從西，乞子將歸。（《太平寰宇記》卷七九）。
贊寧引語 佚名
利不百，不變格。（《宋高僧傳》卷十《唐新吳百丈山懷海傳》）。
宋城民爲祝天貺和甄語（題擬） 佚名
去了裹頭冰，却得一段著脚琉璃。（《說郛》卷六一引《清異錄》）。
《灌畦暇語》引常言 佚名
一作一止，知人表裏。（《灌畦暇語》）。
《酉陽雜俎》引語 一 佚名
買魚得鱮，不如食茹。
《酉陽雜俎》引語 二 佚名
寧去累世宅，不去{制/多}魚額。
《酉陽雜俎》引語 三 佚名
洛鯉伊魴，貴於牛羊。
《酉陽雜俎》引語 四 佚名
得合瀾蠾，雖不足豪，亦足以高。
《酉陽雜俎》引語 五 佚名
檳榔扶留，可以忘憂。
《酉陽雜俎》引語 六 佚名
白馬甜榴，一實直牛。
《酉陽雜俎》引語 七 佚名
草木暉暉，蒼黃亂飛。（均見《酉陽雜俎前集》卷十六《廣動植》）。
舉場舊話 一 佚名
聞多見少，跡靜心勤。（省閑遊，事知己也）卷頭有眼，（投謁必其地也）肚裏沒嗔。（得失算命，羣居用和）。
舉場舊話 二 佚名
貌謹氣和，見面少，聞名多。（古人有言。見多成醜之謂也。凡後進遊歷前達之門，或慮進趨揖讓，偶有蹶失，則雖有烜赫之文，終負生疎之謂。故文藝既至，第要投謁及時，不必孜孜求見也。如其深知己下歲寒之契，師友則不然也）。
舉場舊話 三 佚名
上等舉人，應同人舉。（推公共也）中等舉人，應丞郎舉。（計通塞也）下等舉人，應宰相舉。（均見《唐摭言》卷十五。此承湯華泉同志見告）。
四相詩 生相 傅翕
識託浮泡起，生從愛欲來。昔時曾長大，今日復嬰孩。星眼隨人轉，朱脣向乳開。爲迷真法性，還却受輪迴。
老相 傅翕
覽鏡容顏改，登階氣力衰。咄哉今已老，趨拜禮還虧。身似臨崖樹，心如念水龜。尚猶躭有漏，不肯學無爲。
病相 傅翕
忽染沈疴疾，因成臥病身。妻兒愁不語，朋友厭相親。楚痛抽千脈，呻吟徹四鄰。不知前路險，猶向恣貪嗔。。
死相 傅翕
精魄辭生路，遊魂入死關。只聞千萬去，不見一人還。寶馬空嘶立，庭花永絕攀。早求無上道，應免四方山。
頌 一 傅翕
遍參四大海，觀尋五陰山。如來行道處，靈智甚清閑。實殿明珠曜，花座美玉鮮。心王明教法，敷揚般若蓮。浄土菩提子，蓋得天中天。
頌 二 傅翕
觀此色身中，心王般若空。聖智安居處，凡夫路不同。出入無門戶，觀尋不見蹤。大體寬無際，小心塵不容。欲得登彼岸，高張智慧篷。
頌 三 傅翕
清淨明珠戒，莊嚴佛道塲。身作如來相，心爲般若王。願早登蓮座，口放大圓光。廣照無邊界，爲佛作橋梁。開大毘尼藏，名傳戒定香。
頌 四 傅翕
觀達無生智，空中誰往來？永超三界獄，不染四魔胎。遊戲蓮華上，安居法性臺。天上悉瞻仰，冥空讚善哉！有緣逢廣化，般若妙門開。
頌 五 傅翕
夜夜抱佛眠，朝朝還共起。行住鎮相隨，坐臥同居止。分毫不相離，如身影相似。欲知佛何在，只這語聲是。
頌 六 傅翕
寂是法王根，動是法王苗。湼槃既不遠，常住亦非遙。迴心名浄土，煩惱應時消。欲過三塗海，勤修六度橋。定當成正覺，喻若待來潮。。
頌 七 傅翕
伏藏不離體，珠在內身中。但向心邊會，莫遠外於空。
頌 八 傅翕
萬類同真性，千般體一如。若人解此法，何用苦尋渠。四生同一體，六趣會歸余。無明即是佛，煩惱不須除。
貪嗔癡 一 傅翕
不須貪，看取遊魚戲碧潭。只是愛他鈎下餌，一條線向口中含。
貪嗔癡 二 傅翕
不須瞋，瞋則能招地獄因。但將定力降風火，便是端嚴紫磨身。
貪嗔癡 三 傅翕
不須癡，癡被無明六賊欺。惡業自身心所造，愚迷披却畜生皮。
十勸 一 傅翕
勸君一，專心常念波羅密。勤修六度向菩提，五濁三塗自然出。
十勸 二 傅翕
勸君二，夫人處世莫求利。縱然求得蹔時間，須臾不久歸蒿里。
十勸 三 傅翕
勸君三，人身難得大須慙。晝夜六時常念佛，勤修三寶向伽藍。
十勸 四 傅翕
勸君四，努力經營修善事。莫言少壯好光容，未委前程是何處。
十勸 五 傅翕
勸君五，尋思地獄真成苦。眼前富貴逞容儀，須臾不久還歸土。
十勸 六 傅翕
勸君六，第一莫喫衆生肉。若非菩薩化身來，便是生前親眷屬。
十勸 七 傅翕
勸君七，萬事無過須的實。朝三暮四不爲人，此理安身終不吉。
十勸 八 傅翕
勸君八，喫肉之人真羅剎。今生若也殺他身，來生還被他人殺。。
十勸 九 傅翕
勸君九，天堂地獄分明有。莫將酒肉勸僧人，五百生中無脚手。
十勸 十 傅翕
勸君十，相勸修行須在急。一朝命盡入黃泉，父娘妻子徒勞泣。
頌二首 一 傅翕
空手把鋤頭，步行騎水牛。人從橋上過，橋流水不流。
頌二首 二 傅翕
有物先天地，無形本寂寥。能爲萬象主，不逐四時彫。（延壽《心賦注》引此首）。
還源詩十二章 一 傅翕
還源去，生死湼槃齊。由心不平等，法性有高低。
還源詩十二章 二 傅翕
還源去，說易運心難。般若無形相，教君若爲觀。
還源詩十二章 三 傅翕
還源去，欲求般若易。但息是非心，自然成大智。
還源詩十二章 四 傅翕
還溴去，觸處可幽棲。湼槃生死是，煩惱即菩提。
還源詩十二章 五 傅翕
還源去，依理莫隨情。法性無增減，妄說有虧盈。
還源詩十二章 六 傅翕
還源去，何須更遠尋。欲求真解脫，端坐自觀心。
還源詩十二章 七 傅翕
還源去，心性不思議。志小無爲大，芥子納須彌。
還源詩十二章 八 傅翕
還源去，解脫無邊際。和光與物同，如空不染世。
還源詩十二章 九 傅翕
還源去，何須次第求。法性無前後，一念一時修。（此首見《宗鏡錄》卷十四）。
還源詩十二章 十 傅翕
還源去，心性不沈浮。安住三（《宗鏡錄》卷二七作「王」）三昧，萬行悉圓收。。
還源詩十二章 十一 傅翕
還源去，生死本紛淪。橫計虛爲實，六情常自昏。
還源詩十二章 十二 傅翕
還源去，般若酒澄清。能治煩惱病，自飲勸衆生。
浮漚歌 傅翕
君不見驟雨近着庭際流，水上隨生無數漚。一滴初成一滴破，幾回銷盡幾回浮。浮漚聚散無窮已，大小殊形色相似。有時忽起名浮漚，銷盡還同本來水。浮漚自有還自無，象空象實總名虛。究竟還同幻化影，愚人喚作半邊珠。此時感歎閑居士，一見浮漚悟生死。皇皇人世總名虛，蹔借浮漚以相比。念念人間多盛衰，逝水東注永無期。
獨自詩二十章 一 傅翕
獨自山，茅茨草屋安。熊羆撩人戲，飛鳥共來飱。
獨自詩二十章 二 傅翕
獨自居，何意此勤劬。翹心尋本性，節志服真如。
獨自詩二十章 三 傅翕
獨自眠，寂寞好思玄。休息攀緣境，不著有無邊。
獨自詩二十章 四 傅翕
獨自坐，靜思觀無我。調直箇身心，慈悲成薩埵。
獨自詩二十章 五 傅翕
獨自處，本誓如應語。示道在經中，扣破無明主。
獨自詩二十章 六 傅翕
獨自行，見色恰如盲。輕軀同類化，蠕動未曾驚。
獨自詩二十章 七 傅翕
獨自戲，問我心中有何爲？若見無記在心中，急斷令還般若義。
獨自詩二十章 八 傅翕
獨自往，觸處隨緣皆妄想。妄想心內富馳求，即此馳求亦非往。。
獨自詩二十章 九 傅翕
獨自歸，登山度嶺何所依。比至所依無定實，熟觀此境竟何為。
獨自詩二十章 十 傅翕
獨自作，問我心中何所著？推檢四運併無生，千端萬緒何能縛？
獨自詩二十章 十一 傅翕
獨自語。問我心中何所取？照了巧說並皆空，咽喉唇舌誰為主。
獨自詩二十章 十二 傅翕
獨自精，其實離聲名。三觀一心融萬品，荊蕀叢林何處生？
獨自詩二十章 十三 傅翕
獨自美，迢迢棄朝市。追昔本願證無生，不得無生終不止。
獨自詩二十章 十四 傅翕
獨自佳，禪味朝飱不同蝦。弊此摶食如應與，假借五陰以爲家。
獨自詩二十章 十五 傅翕
獨自樂，但欲求無學。急斷三界繩，得免泥犂惡。
獨自詩二十章 十六 傅翕
獨自好，決求菩薩道。萬行爲衆生，未取泥洹寶。
獨自詩二十章 十七 傅翕
獨自歡，試取世緣看。捉此無常境，一理向心觀。
獨自詩二十章 十八 傅翕
獨自奇，正是學無爲。迴首多許念，運向湼槃池。
獨自詩二十章 十九 傅翕
獨自足，願心無限局。怨親法界語圓真，始得應身化羣育。
獨自詩二十章 二十 傅翕
獨自宿，意裏心儲蓄。爲作良友繫衣珠，歷劫彌生根會熟。
爾時大士語諸弟子晝夜思維觀察自心生而不生滅而不滅止息攀緣人法相寂是爲解脫乃作五章詞曰 一 傅翕
一更始，心香遍界起。敬禮無上尊，心心已無已。
爾時大士語諸弟子晝夜思維觀察自心生而不生滅而不滅止息攀緣人法相寂是爲解脫乃作五章詞曰 二 傅翕
二更至，跏趺靜禪思。通達無彼我，真如一不二。
爾時大士語諸弟子晝夜思維觀察自心生而不生滅而不滅止息攀緣人法相寂是爲解脫乃作五章詞曰 三 傅翕
三更中，觀法空不空。無起無生滅，體一真如同。
爾時大士語諸弟子晝夜思維觀察自心生而不生滅而不滅止息攀緣人法相寂是爲解脫乃作五章詞曰 四 傅翕
四更前，觀法緣無緣。真如四句絕，百非寧復煎。
爾時大士語諸弟子晝夜思維觀察自心生而不生滅而不滅止息攀緣人法相寂是爲解脫乃作五章詞曰 五 傅翕
五更初，稽首禮如如。歸依無新故，不實亦不虛。
行路難二十篇（幷序） 第一章明心非斷常 傅翕
君不見自心非斷亦非常，普在諸方不入方。亦復不依前後際，又復非圓非短長。湛然無生亦無滅，非白非黑非青黃。雖復念慮知諸法，而實不住念中央。衆生入而無所入，雖取六境無所傷。智者分明了知此，是故號曰法中王。自悟知此非知法，因爾智慧等金剛。不藉外緣資內府，戒定慧品自閑防。安住普超三昧頂，憶想顛倒永消亡。覺諸煩惱真如相，稱此空名爲道塲。爲衆班宣演常教，如此妙義未曾彰。行路難，路難微妙甚難行。若以無知照知法，現前證得本無生。
行路難二十篇（幷序） 第二章明真照無照 傅翕
君不見真照分明性無照，通鑒坦蕩復無平。安住無明知明照，了達明照之無明。一心永斷於諸行，始復勤行於不行。一心非心亦非一，無一無心行不生。識心即是無生法，非離生法有無生。若知諸緣性無起，隨心顛倒任縱橫。解了空心無隔礙，世間言論不庸爭。若復苦欲爭言論，方爲貪癡之所盲。是故經說樂知見，五陰塵勞隨復生。若能專心復本際，自得正道坦然平。性正心平無有正，假設平正引羣生。行路難，路難常居五陰山。湼槃虛玄不爲寂，雖有生死獨清閑。
行路難二十篇（幷序） 第三章明心相實相 傅翕
君不見心相微細最奇精，非作非緣非色名。雖復恬然非有相，若凡若聖己之靈。此靈無形而常應，雖復常應實無形。心性無來亦無去，緣慮流轉實無停。正覺此之（《宗鏡錄》卷二九作「覺此」）真常覺，方便鹿苑制尊經。爲度妄想諸邪見，令知寂滅得安甯。廣說菩提與諸行，而此二法即音聲。了達音聲處非處，三毒煩惱不虧盈。又達五陰皆空寂，正慧無生制六情。於茲六情隨念滅，即是真了湼槃城。行路難，路難無往復無還。貪嗔不在於內外，亦復的不在中間。
行路難二十篇（幷序） 第四章明無相虛融 傅翕
君不見決定法中無決定，虛妄顛倒是菩提。若心分別菩提法，分別菩提還復迷。若了此迷無分別，迷與分別即菩提。分別菩提非一異，恒一同體不相離。安住性空真實性，空性無空亦不齊。同體大悲含一切，故知真性不乖迷。只此昏迷即無性，亦復不論齊不齊。若捨塵勞更無法，喻若蓮花生淤泥。如來法身無別處，普通三界苦泥犁。三界泥犁本非有，微妙誰復得見蹊？行路難，路難本自是泥洹。
行路難二十篇（幷序） 第五章明凡聖非一非二 傅翕
君不見煩惱茫然非是一，雖復非一亦非多。若能照知其本際，即是真身盧舍那。入於微塵亦無礙，無礙體寂遍娑婆。凡聖兩途非二處，生死涅槃常共和。雖復強立名和字，只箇愛癡真佛陀。般若深空智非智，以無心意制衆魔。余既誠心學此術，聊抽拙抱作斯歌。行路難，路難心性實極寬。貪欲本來常寂滅，智者於此可盤桓。
行路難二十篇（幷序） 第六章明心性無染 傅翕
君不見智人求心不求佛，諸法寂滅即貪淫。愛欲貪淫從心起，我亦徵心於無心。若也求心復不得，自然無處起貪淫。貪淫無起亦無滅，顛倒非淺亦非深。又亦不得非貪欲，無得不得妙難尋。三毒性中恒如此，具足常同堅固林。余事貪淫爲佛事，更無三毒橫相侵。若求出離還沉沒，分別出沒還復沈。諸佛善得於三毒，衆生虛妄不能任。我亦勤修三毒性，更不願求諸佛心。行路難，路難心中本無物。無物即是淨菩提，無見心中常見佛。
行路難二十篇（幷序） 第七章明般若無諍 傅翕
君不見般若真源本常淨，生死根際自虛微。即此生死真般若，離斯外覓反相違。心若分別於生死，諸苦毒難竟相追。今若事之爲功匠，虛妄顛倒不能歸。而此但假空言語，淨穢兩邊俱不依。無心捨離於生死，涅槃無心即生死，生死無心般若暉。般若無心明照用，無照無用斷言辭。亦復不欲有諸見，即是法王無上醫。善解於此無心藥，三有諸病盡能治。行路難，路難遣之而復遣。識此遣性本來空，無心終是摩訶衍。
行路難二十篇（幷序） 第八章明本際不可得 傅翕
君不見本際之中無復本，無本真際無人知。若人無知了斯際，清淨妙不爲奇。知與無知常自爾，苦樂等同於大悲。三界衆生乃迷騖，於其實錄是無爲。亦復無此無爲法，強自生心是苦疲。苦疲皆空如炎響，生平不住不分離。能知此心無隔礙，生死虛妄不能羈。而此一心皆悉具，八萬四千諸律儀。亦復不墮過人法，嶮巇絕危而不危。一切法中無有法，世人遑遽欲何爲？行路難，路難心中無可看。昔日謂言諸佛遠，今知貪嗔是涅槃。
行路難二十篇（幷序） 第九章明無斷煩惱 傅翕
君不見文殊妙德非爲遠，三障三毒即二空。五分法身纏五陰，六人無知爲六通。四倒四果何曾異，八邪八正體還同。七覺菩提性無別，七識流浪會真宗。一切煩惱皆空寂，諸佛法藏在心胸。恒將法忍相隨逐，只自差舛不相逢。諸佛如來住何所，併在貪淫愛欲中。今勸斷貪淫愛欲，但是方便化童蒙。貪欲本相真清淨，假說空名名亦空。行路難，路難心中非是心。寄語真修無念士，慎勿分別毀貪淫。
行路難二十篇（幷序） 第十章明寂滅無心常行精進 傅翕
君不見寂滅性中無寂滅，真實覺中無覺和。亦復無有無知覺，清虛寂寞離方規。法性自爾無因致，憶想顛倒性無爲。正使飄流遍三界，於其心中實不移。無去無來亦無住，善達無住亦無虧。諸佛世雄非尊大，三毒四倒亦非卑。却尋緣心無所得，無緣心中緣復彌。若欲速去無上道，無知三毒性能資。三毒生於三解脫，七識還生七覺支。倒心去來無有實，去來無急亦無遲。覺諸煩惱觀前境，但自懲心而却推。心本無根何有本，六塵五欲不能拘。行路難，路難微妙甚希奇。昔日殷勤勇精進，不知精進背無爲。
行路難二十篇（幷序） 第十一章明法身體用自在 傅翕
君不角大士自觀身中法，身是如來淨法身。虛空往還最迅速，獨脫自在不由人。出入毛孔而無礙，愛取塵時不染塵。現處凡情等諸聖，離斯求道更無真。建立諸法而無法，即是真如無上真。億劫本有而非故，於今現覺亦非新。成就大我而無我，具足大人無有人。聖體無明不可說，爲復方便名心神。即此心是真常法，亦是涅槃之上珍。願諸學人同此悟，各自守門而禁津。行路難，路難名異理無分。若能了於無生死，便得除消生死雲。。
行路難二十篇（幷序） 第十二章明金剛解脫 傅翕
君不見金剛語句非真實，萬象森羅同一無。而此空無爲佛母，復是真如無上珠。世人不知求此寶，貧窮怱怱六趣奴。不事身中法身佛，冗冗向外禮浮圖。乍看而欲似精進，檢責身中皆併麄。用箇麄心逞言語，不了真源由是愚。隨情憶想而分別，五陰六賊競來誅。不肯尋求無上道，但知虛妄取名譽。口雖唱善還生惡，空言真實反成虛。余今反虛持作實，亦不證實入無餘。行路難，路難舉世皆虛妄。十纏五陰性無知，愚人於中自生障。
行路難二十篇（幷序） 第十三章明寂靜無照無得 傅翕
君不見諸法但假空施設，寂靜無門爲法門。一切法中心爲主，余今不復得心源。究檢心源既不得，豈知諸法併無根。用此無根心照境，照之分明彌復惛。即此惛心還自照，正照之理未曾存。照之與境俱差異，是故智士不能論。世人往往強分別，無中照見亂精魂。若能智照亡非照，分別智照復還奔。諸法本爾誰人作，寂靜無寂亦無喧。故知衆生顛倒想，還是衆生無上尊。行路難，路難捨癡而非癡。飛禽走獸我能伏，只箇心賊獨難治。
行路難二十篇（幷序） 第十四章明三空無性 傅翕
君不見諸佛聖人心無礙，爲通道化說三無。雖說三無實無說，心爲萬境所由居。正使顛倒造五逆，隨情所作併歸如。抱檏澄神念無念，亦不分別滅無餘。所以安心不擇處，了知真俗體非殊。息慮心空不捨事，名理言行不相扶。不依六塵心搖動，真如無作順空虛。無去無來常不住，心神竭盡亦非無。不壞於身隨一相，不斷貪淫而不居。若謂無差還自縛，言其體異轉傷軀。猶如夢幻無真實，本來非有若爲除。行路難，路難頓爾難料理。凡夫妄見有差殊，真實凝心無彼此。
行路難二十篇（幷序） 第十五章明空有不違 傅翕
君不見邪見非邊不離邊，顛倒分別亦非緣。自心非心念非念，常來常去實無遷。猶若金剛難沮壞，諸佛用此作金堅。世人稱譽涅槃妙，余道生死最深玄。即是無生之上忍，又是摩訶無礙禪。正士由心於是定，不爲八風之所牽。天樂之在無心戀，小小財色豈能纏。隨逢苦樂心無變，永別憶想忘憂煎。虛心無人無我所，任性浮沈如似顛。實照常法知無定，知法無性號爲賢。行路難，路難非空亦非有。有無雙遺兩俱存，俱存無遺亦無受。
行路難二十篇（幷序） 第十六章明魔怨 傅翕
君不見大道寂寞叵思尋，通融萬象盡皆深。一切恬然無起滅，顛倒分別併從心。智者求心無處所，茫然絶相離貪活。了了分明何所見，猶如病眼覩空針。若人體知顛倒想，不爲妄苦所浦沈。世間諸法如陽焰，行者慎莫致怨嫌。恒以空心而照，無上佛道亦能任。行路難，路難微妙實無雙。若識六情空非有，衆魔結賊自然降。
行路難二十篇（幷序） 第十七章明法性平等 傅翕
君不見法性無知不可說，有漏無漏幷虛通。雖復乖差作諸地，尋其本際盡皆同。亦復無同可同法，亦不以空持作宗。若欲知斯殊妙道，但自窮搜五陰叢。如實無來亦無去，亦不的在六情中。即是無原真法界，湛然常存無始終。行路難，路難苦樂何未央。時往西方無量壽，或復託化現東方。
行路難二十篇（幷序） 第十八章明不思議佛母 傅翕
君不見愛欲貪淫諸佛母，諸佛世尊貪欲兒。從來菩提爲我匠，今使我爲衆匠師。昔日千端外求佛，佛在衣中今始知。無量癡心本是道，三毒四倒不思議。虛妄行慈愍衆苦，不知衆苦是慈悲。嗔恚無明最微妙，世間智者不能思。昔日辛勤學知見，不知知見自無知。四趣三塗悉非有，三障三脫不分離。行路難，路難無有俱併忘。了知煩惱無生相，即是如來坐道塲。
行路難二十篇（幷序） 第十九章明無覺精進 傅翕
君不見正心修行諸佛子，以見非心故不憂。知心非心意非意，八風傷逼豈懷愁。隨風東西無我所，獨脫逍遙不繫舟。設使住時終非住，走遍十方而不流。不見我時於無我，善哉設性任沈浮。世間妄想無真實，吾於此中何所求？只用非心覺非學，亦復正修於不修。若人不知如此處，不應稱名作比丘。爲箇癡心作奴僕，愛結纏之不自由。而此更增諸苦惱，永劫長塗三界囚。生死相連彌復甚，盼不能得永長休。行路難，路難無令過諸念。無念之念乃爲真，真念無真還自炎。
行路難二十篇（幷序） 第二十章明菩提微妙 傅翕
君不見無上菩提最爲近，四大五陰皆深奧。其實清淨妙難知，不悟此心真卒暴。和合性中無有實，是故稱爲諸法要。於中無妄亦無真，只用無爲作微妙。尋其體寂不應言，假爲衆生立名號。若知名號即非名，解了衆生知佛教。覺知無因之正因，當得無因無果報。善達貪愛得無生，無名去來無動搖。不見聖果異凡情，分別聖凡還復倒。若人無願齊無修，必定當爲世間導。行路難，路難非穢亦非淨。是非雙泯復還存，泯存叵測見真性。
行路易十五首 一 傅翕
佛生具一體，生佛本地同。觸目皆如此，無心自性中。行路易，路易不修行。有無心永息，只箇是無生。
行路易十五首 二 傅翕
衆生是佛祖，佛是衆生翁。三寶不相離，菩提皆共同。行路易，路易真無作。持經不動口，坐禪終日臥。
行路易十五首 三 傅翕
無生無處所，無處是無生。若覓無生處，無生無處生。行路易，路易坦然平。無心真解脫，自性任縱橫。
行路易十五首 四 傅翕
菩提無處所，無處是菩提。若覓菩提處，終身累劫迷。行路易，路易真不虛。善惡無分別，此則是真如。
行路易十五首 五 傅翕
有無皆解脫，累息在無生。菩提是顛倒，生死最爲精。行路易，路易人莫疑。解我如此語，修道不須師。
行路易十五首 六 傅翕
東山水上浮，西山行不住。北斗下閻浮，是真解脫處。行路易，路易人不識。半夜日頭明，不悟真疲劇（《宗鏡錄》卷六作「極」）。
行路易十五首 七 傅翕
猛風不動樹，打鼓不聞聲。日出樹無影，牛從水上行。行路易，路易真可憐。修道解此意，長伸兩脚眠。。
行路易十五首 八 傅翕
佛心與衆生，是三終不移。虛空合真理，人我在無爲。行路易，路易真難測。寄語行路人，大應須努力。
行路易十五首 九 傅翕
人道行路難，我道行路易。入山十二年，長伸兩脚睡。行路易，路易莫思量。剎那心不二，終日是天堂。
行路易十五首 十 傅翕
須彌芥子父，芥子須彌爺。山海平坦地，燒冰將煮茶。行路易，路易真寂寞。菩提在心中，世人元不覺。
行路易十五首 十一 傅翕
有無來去心永息，內外中間心總無。欲覓如來真佛處，但看石牛生象兒。行路易，路易須及早。不用學多聞，無言真是道。
行路易十五首 十二 傅翕
無明是無作，無作是無心。若見無心處，楊花水底沈。行路易，路易真無得。講說千般論，不如少時默。
行路易十五首 十三 傅翕
無情正是道，木石盡真如。達時遍處是，不悟永乖疎。行路易，路易真可樂。剎那登正覺，不用披三教。
行路易十五首 十四 傅翕
無心真無事，無事少人知。無爲無處所。無處是無爲。行路易，路易人莫驚。無有無爲事，空有無爲名。
行路易十五首 十五 傅翕
無我無人真出家，何須剃髮染袈裟。欲識逍遙真解脫，但看水牛生象牙。行路易，路易君諦聽。無覺無菩提，無垢亦無淨。
率題六章 第一章歎佇歸珠至今獲 傅翕
攜明是今日，感應在明陽。想思深洞盡，企子實難當。朝憶生眷戀，夕望動心傷。若期靈樹下，度脫不相忘。忍見孤憔悴，惧願普趨蹡。雙飛白日頂，出氣紫雲光。神龍左右梵，散花來芬芳。菲菲常樂境，藹藹昇金堂。
率題六章 第二章歎高遂背元志 傅翕
近背天宮樂，念苦暫羈斯。舒散金來抱，流緇布交知。唯仰相隨善，依令使忘疲。同登八位境，共樂寶蓮池。肉身變金體，妙果遂衆奇。
率題六章 第三章勸修無上道 傅翕
改緇素容轉，體淨得金蘭。從修無上道，常樂自然完。拂拭明珠瑩，光發遍界看。
率題六章 第四章歎世人不厭苦任自纏嬰 傅翕
肯入七寶車，寧歸地獄所。刀山已傷形，劍樹方應處。日更痛難當，年年無暫弭。流洩三塗中，憔悴玉容毀。不聽余今訓，爾時仙步阻。
率題六章 第五章勸請仁賢背苦就樂 傅翕
願子從爲善，名價身爲呈。諸天散花下，飛梵來相迎。同昇珍寶殿，處處皆光明。共居常樂境，齊悅證無生。
率題六章 第六章勸同趣至真解因緣縛 傅翕
唯願趣真道，研慮蕩衆緣。累盡超妙國，逍遙無畏天。
有沙門問大士那不出家答曰不敢住家不敢出家爾時又爲東鄉侯率題二章略說理要云 傅翕
脫中如不如，縛中莫如相。乃會三菩提，如如等無上。法相並無雙，恒乖未曾各。沈浮隨不隨，搖漾泊無泊。
勸諭詩三首 一 傅翕
持戒如天日，能明本有軀。照見家中寶，兼聞額上珠。直超三有海，徑到薩雲衢。並會等無等，齊證拘無拘。
勸諭詩三首 二 傅翕
破戒如船浛，沒溺大江海。臨窮方喚佛，志操不能改。命如風中燈，迅滅寧相待。身死罪猶存，牽向司鼻門。千苦俱時至，萬痛切神魂。獨嬰燒煑炙，困劇事難論。
勸諭詩三首 三 傅翕
修空截三有，精進作醫王。共弘調御法，甘雨注無方。澤潤羣生等，慧解悉芬芳。普會三菩室，齊證真如房。
率題兩章 一 傅翕
罷世還本源，離有絕名相。栖神不二境，體一上無上。
率題兩章 二 傅翕
性狎無彼此，心由不去歸。逍遙空寂苑，悅竟境忘依。（以上均見《傅大士語錄》〖復日大學圖書館藏清佚名校本〗卷三）。
三諫歌 傅翕
捨世榮，捨世榮華道理長。努力殷勤學三諫，諫我身心還本鄉。諫意意根莫令起，諫口口根莫說彰。諫手手根莫鞭杖，三諫三王王自香。（此間似脫一句）虛空自得到仙堂。仙堂不近亦不遠，徘徊只是衆中央。若欲行住仙堂裏，不用匍匐在他鄉。若欲求念彌陀佛，東西南北是西方。西方彌陀觸處是，面前背後七重行。或黃或赤或紅白，或大或小或短長。天蓋正是彌陀屋，木孔木穿彌陀房。天上空中彌陀路，草木正是彌陀鄉。日夜前後嘈嘈閙，正是彌陀口放光。若欲禮拜彌陀佛，不用思想強干忙。若不誑人是禮拜，若不求人是道場。努力自使三功作，殷勤肆力種衣糧。山河是家無盡藏，草木是人常滿倉。泥水是人常滿庫，藤蘿是人無底囊。多作功夫自成就，自行手脚熟嚴裝。若欲往生安樂國，只是箇物是西方。（見《宗鏡錄》卷二九）。
歌 傅翕
諸佛村鄉在世界，四海三田遍滿生。佛共衆生同一體，衆生是佛之假名。若欲見佛看三郡，田宅園林處處停。或飛虛空中擾擾，或擲山水口轟轟。或結羣朋往來去，或復孤單而獨行。或使白日東西走，或使暗夜巡五更。或烏或赤而復白，或紫或黑而黃青。或大或小而新養，或老或少舊時生。或身腰上有燈火，或羽翼上有琴箏。或游虛空亂上下，或在草石亂縱橫。或無言行自出宅，或入土抗暫寄生。或攅木孔爲鄉貫，或遍草木或窠城。或轉羅網爲樹巷，或臥土石作階廳。諸佛菩薩家如是，只箇名爲舍衛城。（同前）。
頌 一 傅翕
佛亦不離心，心亦不離佛。心寂即涅槃，心能即有物。物則變成魔，無物即見佛。若能如是用，十八從何出？（同前卷十九）。
頌 二 傅翕
能知此心無隔礙，生死虛妄不能覊。而此一心皆悉具，八萬四千諸律儀。（同前卷二九）。
頌 三 傅翕
凡地修聖道，果地習凡因。恒行無所踐，常度無度人。
大乘讚十首 一 寶誌
大道常在目前，雖在目前難覩。若欲悟道真體，莫除色聲言語。言語即是大道，不假斷除煩惱。煩惱本來空寂，妄情遞相纏繞。一切如影如響，不知何惡何好。有心取相爲寶，定知見性不了。若欲作業求佛，業是生死大兆。生死業常隨身，黑闇獄中未曉。悟理本來無異，覺後誰晚誰早。法界量同太虛，衆生智心自小。但能不起吾我，湼槃法食常飽。
大乘讚十首 二 寶誌
妄身臨鏡照影，影與妄身不殊。但欲去影留身，不知身本同虛。身本與影不異，不得一有一無。若欲存一捨一，永與真理相踈。更若愛聖憎凡，生死海裏沉浮。煩惱因心有故，無心煩惱何居？不勞分別取相，自然得道須臾。夢時夢中造作，覺時覺境都無。飜思覺時與夢，顛倒二見不殊。改迷取覺求利，何異販賣商徒？動靜兩亡常寂，自然契合真如。若言衆生異佛，迢迢與佛常踈。佛與衆生不二，自然究竟無餘。
大乘讚十首 三 寶誌
法性本來常寂，蕩蕩無有邊畔。安心取捨之閒，被他二境迴換。斂容入定坐禪，攝境安心覺觀。機關木人修道，何時得達彼岸？諸法本空無著，境似浮雲會散。忽悟本性元空，恰似熱病得汗。無智人前莫說，打你色身星散。
大乘讚十首 四 寶誌
報你衆生直道，非有即是非無。非有非無不二，何須對有論虛？有無妄心立號，一破一個不居。兩名由爾情作，無情即本真如。若欲存情覔佛，將網山上羅魚。徒費功夫無益，幾許枉用功夫。不解即心即佛，真似騎驢覔驢。一切不憎不愛，遮個煩惱須除。除之則須除身，除身無佛無因。無佛無因可得，自然無法無人。
大乘讚十首 五 寶誌
大道不由行得，說行權爲凡愚。得理返觀於行，始知枉用功夫。未悟圓通大理，要須言行相扶。不得執他知解，迴光返本全無。有誰解會此說，教君向己推求。自見昔時罪過，除却五欲瘡疣。解脫逍遙自在，隨方賤賣風流。誰是發心買者，亦得似我無憂。
大乘讚十首 六 寶誌
內見外見緫惡，佛道魔道俱錯。被此二大波旬，便即厭苦求樂。生死悟本體空，佛魔何處安著？只由妄情分別，前身後身孤薄。輪迴六道不停，結業不能除却。所以流浪生死，皆由橫生經略。身本虛無不實，返本是誰斟酌？有無我自能爲，不勞妄心卜度。衆生身同太虛，煩惱何處安著？但無一切希求，煩惱自然消落。
大乘讚十首 七 寶誌
可笑衆生蠢蠢，各執一般異見。但欲傍鏊求餅，不岇返本觀麵。麵是正邪之本，由人造作百變。所須任意縱橫，不假偏耽愛戀。無著即是解脫，有求又遭羅罥。慈心一切平等，真如菩提自現。若懷彼我二心，對面不見佛面。
大乘讚十首 八 寶誌
世間幾許癡人，將道復欲求道。廣尋諸義紛紜，自救己身不了。專尋他文亂說，自稱至理妙好。徒勞一生虛過，永劫沈淪生老。濁愛纏心不捨，清淨智心自惱。真如法界叢林，返作荆棘荒草。但執黃葉爲金，不悟棄金求寶。所以失念狂走，強力裝持相好。口內誦經誦論，心裏尋常枯槁。一朝覺本心空，具足真如不少。
大乘讚十首 九 寶誌
聲聞心心斷惑，能斷之心是賊。賊賊遞相除遣，何時了本語默。口內誦經千卷，體上問經不識。不解佛法圓通，徒勞尋行數黑。頭陁阿練苦行，希望後身功德。希望即是隔聖，大道何由可得？譬如夢裏度河，船師度過河北。忽覺牀上安眠，失却度船軌則。船師及彼度人，兩個本不相識。衆生迷倒羇絆，往來三界疲極。覺悟生死如夢，一切求心自息。
大乘讚十首 十 寶誌
悟解即是菩提，了本無有階梯。堪嘆凡夫軀僂，八十不能跋蹄。徒勞一生虛過，不覺日月遷移。向上看他師口，恰似失妳孩兒。道俗崢嶸聚集，終日聽他死語。不觀己身無常，心行貪如狼虎。堪嗟二乘狹劣，要須摧伏六府。不食酒肉五辛，邪眼看他飲咀。更有邪行猖狂，修氣不食鹽醋。若悟上科至真，不假分別男女。
十二時頌 一 寶誌
平旦寅，狂機內有道人身。窮苦已經無量劫，不信常擎如意珍。若捉物，入迷津，但有纖豪即是塵。不住舊時無相貌，外求知識也非真。
十二時頌 二 寶誌
日出卯，用處不須生善巧。縱使神光照有無，起意便遭魔事撓。若施功，終不了，日夜被他人我拗。
十二時頌 三 寶誌
食時辰，無明本是釋迦身。坐臥不知元是道，只麽忙忙受苦辛。認聲色，不覔踈親，只是他家染污人。若擬將心求佛道，問取虛空始出塵。
十二時頌 四 寶誌
禺中巳，未了之人教不至。假使通達祖師言，莫向心頭安了義。只守玄，沒文字，認著依前還不是。暫時自肯不追尋，曠劫不遭魔境使。
十二時頌 五 寶誌
日南午，四大身中無價寶。陽焰空華不肯拋，作意修行轉辛苦。不曾迷，莫求悟，任你朝陽幾迴暮。有相身中無相身，無明路上無生路。
十二時頌 六 寶誌
日昳未，心地何曾安了義？他家文字沒親踈，莫起功夫求的意。任縱橫，絕忌諱，長在人間不居止。運用不離聲色中，歷劫何曾暫拋棄？（《宗鏡錄》卷十五引此首，「沒」作「有」，「居止」作「居世」，「不離」作「元來」，末句作「凡夫不了爭爲計」。）。
十二時頌 七 寶誌
晡時申，學道先須不厭貧。有相本來權積聚，無形何用要安真。作淨潔，却勞神，莫認愚癡作近鄰。言下不求無處所，暫時喚作出家人。（《宗鏡錄》卷二四引末二句）。
十二時頌 八 寶誌
日入酉，虛幻聲音終不久。禪悅珍羞尚不飱，誰能更飲無明酒。沒可拋，無物守，蕩蕩逍遙不曾有。縱你多聞達古今，也是癡狂外邊走。
十二時頌 九 寶誌
黃昏戌，狂子興功投暗室。假使心通無量時，歷劫何曾異今日。擬商量，却啾唧，轉使心頭黑如漆。畫夜舒光照有無，癡人喚作波羅蜜。
十二時頌 十 寶誌
人定亥，勇猛精進成懈怠。不起纖豪修學心，無相光中常自在。超釋迦，越祖代，心有微塵還窒閡。廓然無事頓清閑，他家自有通人愛。
十二時頌 十一 寶誌
夜半子，心住無生即生死。生死何曾屬有無，用時便用沒文字。祖師言，外邊事，識取起時還不是。作意搜求實沒蹤，生死魔來任相試。（《宗鏡錄》卷二九引末五句，「識取起時」作「取著元來」，「沒」作「勿」。）。
十二時頌 十二 寶誌
雞鳴丑，一顆圓珠明已久。內外推尋覔揔無，境上施爲渾大有。不見頭，又無手，世界壞時終不朽。未了之人聽一言，只遮如今誰動口。。
十四科頭 菩提煩惱不二 寶誌
衆生不解修道，便欲斷除煩惱。煩惱本來空寂，將道更欲覔道。一念之心即是，何須別處尋討。大道曉在目前，迷倒愚人不了。佛性天真自然，亦無因緣修造。不識三毒虛假，妄執浮沈生老。昔時迷日爲晚，今日始覺非早。
十四科頭 持犯不二 寶誌
丈夫運用無礙，不爲戒律所制。持犯本自無生，愚人被他禁繫。智者造作皆空，互聞觸途爲滯。大士肉眼圓通，二科天眼有翳。空中妄執有無，不達色心無礙。菩薩與俗同居，清淨曾無染世。愚人貪著湼槃，智者生死實際。法性空無言說，緣起略無些子。百歲無智小兒，小兒有智百歲。（《宗鏡錄》卷八十引「大士」二句）。
十四科頭 佛與衆生不二 寶誌
衆生與佛無殊，大智不異於愚。何須向外求寶，身田自有明珠。正道邪道不二，了知凡聖同途。迷悟本無差別，湼槃生死一如。究竟攀緣空寂，惟求意想清虛。無有一法可得，翛然自入無餘。
十四科頭 事理不二 寶誌
心王自在翛然，法性本無十纏。一切無非佛事，何須攝念坐禪。妄想本來空寂，不用斷除攀緣。智者無心口得，自然無爭無喧。不識無爲大道，何時得證幽玄。佛與衆生一種，衆生即是世尊。凡夫妄生分別，無中執有迷奔。
十四科頭 靜亂不二 寶誌
聲聞厭喧求靜，猶如棄麵求餅。餅即從來是麵，造作隨人百變。煩惱即是菩提，無心即是無境。生死不異湼槃，貪嗔如焰如影。智者無心求佛，愚人執邪執正。徒勞空過一生，不見如來妙頂。了達淫慾性空。鑊湯鑪炭自冷。
十四科頭 善惡不二 寶誌
我自身心快樂，翛然無善無惡。法身自在無方，觸目無非正覺。六塵本來空寂，凡夫妄生執著。湼槃生死太平，四海阿誰厚薄？無爲大道自然，不用將心畫度。故菩薩散誕靈通，所作常含妙覺。聲聞執法坐禪，如蠶吐絲自縛。法性本來圓明，病愈何須執藥。了知諸法平等，翛然清虛快樂。
十四科頭 色空不二 寶誌
法性本無青黃，衆生謾造六神。吾我說他止觀，自意擾擾顛狂。不識圓通妙理，何時得會真常？自疾不能治療，却教他人藥方。外看將爲是善。心內猶若豺狼。愚人畏其地獄，智者不異天堂。對境心常不起，舉足皆是道場。佛與衆生不二，衆生自作分張。若欲除却三毒，迢迢不離災殃。智者知心是佛，愚人樂往西方。
十四科頭 生死不二 寶誌
世間諸法如幻，生死猶若雷電。法身自在圓通，出人山河無間。顛倒妄想本空，般若無迷無亂。三毒本自解脫，何須攝念禪觀。只爲愚人不了，從地戒律決斷。不識寂滅真如，何時得登彼岸？智者無惡可斷，運用隨心合散。法性本來空寂，不爲生死所絆。若欲斷除煩惱，此是無明癡漢。煩惱即是菩提，何用別求禪觀？實際無佛無魔，心體無形無段。
十四科頭 斷除不二 寶誌
丈夫運用堂堂，逍遙自在無妨。一切不能爲害，堅固猶若金剛。不著二邊中道，翛然非斷非常。五欲貪嗔是佛，地獄不異天堂。愚人妄生分別，流浪生死猖狂。智者達色無礙，聲聞無不恛惶。法性本無瑕翳，衆生妄執青黃。如來引接迷愚，或說地獄天堂。彌勒身中自有，何須別處思量。棄却真如佛像，此人即是顛狂。聲聞心中不了，唯只趁逐言章。言章本非真道，轉加鬭爭剛強。心裏蚖蛇蝮蝎，螫著便即遭傷。不解文中取義，何時得會真常？死入無間地獄，神識枉受災殃。
十四科頭 真俗不二 寶誌
法師說法極好，心中不離煩惱。口談文字化他，轉更增他生老。真妄本來不二，凡夫棄妄覔道。四衆雲集聽講，高座論義浩浩。南座北座相爭，四衆爲言爲好。雖然口談甘露，心裏尋常燥。自己元無一錢，日夜數他珍寶。恰似無智愚人，棄却真金擔草。
十四科頭 解縛不二 寶誌
律師持律自縛，自縛亦能縛他。外作威儀恬靜，心內恰似洪波。不駕生死船筏，如何度得愛河？不解真宗正理，邪見言辭繁多。有二比丘犯律，便却往問優波。優波依律說罪，轉增比丘網羅。方丈室中居士，維摩便即來呵。優波默然無對，淨名說法無過。而彼戒性如空，不在內外娑婆。勸除生滅不肯，忽悟還同釋迦。
十四科頭 境照不二 寶誌
禪師體離無明，煩惱從何處生？地獄天堂一相，湼槃生死空名。齊無貪嗔可斷，亦無佛道可成。衆生與佛平等，自然聖智惺惺。不爲六塵所染，句句獨契無生。正覺一念玄解，三世坦然皆平。非法非律自制，翛然真入圓成。絶此四句百非，如空無作無依。
十四科頭 運用無礙 寶誌
我今滔滔自在，不羨公王卿宰。四時猶若金剛，昔樂今常不改。法寶喻於須彌，智慧廣於澎湃。不爲八風所牽，亦無精進懈怠。任性浮沈若顛，散誕蹤橫自在。遮莫刀劒臨頭，我自安然不采。
十四科頭 迷悟不二 寶誌
迷時以空爲色，悟即以色爲空。迷悟本無差別，色空究竟還同。愚人喚南作北，智者達無西東。欲覓如來妙理，常在一念之中。陽焰本非其水，渴鹿狂趁忩忩。自身虛假不實，將空更欲覓空。世人迷倒至甚，如犬吠雷叿叿。（以上皆見《景德傳燈錄》卷二九）。
偈 寶誌
頓悟心源開寶藏，隱顯靈蹤現真相。獨行獨坐常巍巍，百億化身無數量。縱令畐塞滿虛空，看時不見微塵相。可笑物空無比況，口吐明珠光晃晃。尋常見說不思議，一語標宗言下當。（《宗鏡錄》卷九八）。
預言 一 寶誌
五馬從南來，燕趙起三災。□□勤修善，得見化城開。兔子亂三州，萬惡自然收。東弱西強阿誰愁，欲得世燕南頭。武安川裏白鷄鳴，百姓遼亂心不寧。四月八日起鬼兵，冀州城東起長城。爾來君士面奄青，五月十日滅你名。冀州城頭君子遊，折尾苟子亂中州，欲得避世黃河頭。今年天下是亂世，但勤修善自防身。得安樂，無憂愁，不肯看經心羅錯。天下遼亂真可留，若得盡門斬賊頭。
預言 二 寶誌
四月八日游，鬭鷄臺上樗蒲盧。正見笑，兵不輸，阻雉正見喚兵人人死室粟麥無□□犢合河北脫却角白血五之間遼亂推搭，聖人之間天運迎。（此篇首有「寶公曰」三字。中間一段難以點斷）。
預言 三 寶誌
禿人今日已定，不須卜於長安。天坐住汝男津，百官大會千斤肫。
預言 四 寶誌
一斗穀夜餉，一疋絹二丈，丁車大牛西南上。若不信吾語，看先烏東飛，雉北走，空虛匡上見猪狗。□□□□□□□，日無光，月無影，星辰遼亂入（下缺）。（以上皆見《沙州文錄》，原題《寶公預言》，據上虞羅氏藏敦煌殘卷。）（按：寶誌詩，《先秦漢魏晉南北朝詩·梁詩》卷三僅據《南史》、《隋書》收讖詩四則，漏收二則，即《洛陽伽藍記》所載：「大竹箭，不需羽。東箱屋，急手作。」《南史》卷六三《王神念傳》載其天臨中讖：「太歲龍，將無理。蕭經霜，草應死。餘人散，十八子。」本書前錄諸詩偈讖言，是否出於唐前，無從確定。如其《十二時》，《洛陽伽藍記》稱寶公「造《十二辰歌》」，但其真僞，今人頗有爭論，多傾向於非六朝時之作。〖詳參王重民《敦煌遺書論文集》附錄〗但前錄諸作，即出依託，至遲亦應爲五代以前的作品，故錄收於此。另《太平廣記》卷一六三引《劉賓客嘉話錄》引「兩角女子」讖一則，《全唐詩》卷八七五已收，不重錄。）。
讖 一 菩提達摩
路行跨水復逢羊，（路行者，來也。跨水者，過海也。稱逢羊者，洛陽也。達摩大師從南天竺國過海而來，初到廣州，次普通八年丁未歲人梁國）獨自恓恓（《天聖廣燈錄》、《五燈會元》作「栖栖」）暗渡江。（獨自者，無伴侶也。恓恓者，苦恓也。暗渡江者，梁武帝不悟大理，變容不言。師知機不契，則潛過江向北魏國也。）日下可憐雙象馬，（日下者，京都也。可憐者，好。雙象馬者，志公傳大士也。）兩株懶桂（《天聖廣燈錄》、《五燈會元》作「二株嫩桂」）久昌昌。（兩株者，二木也，二木是林字也。嫩桂者，少也。則是少林寺也。久昌昌者，九年面壁，而出大行佛法也。）。
讖 二 菩提達摩
心中雖吉外頭凶，（心中者，周字也。外頭凶者，周王無道滅佛法也）川下僧房名不中。（川下僧房者，俗號僧房爲邑，川下邑爲邕字也。後周文帝〖陳按：應作武帝〗姓字文，名泰邕。不中者，後周沙汰滅佛法。）爲遇毒龍生武子，（毒龍者，武帝父王也。生武子者，生武帝也）忽逢小鼠寂無窮。（小鼠者，庚子也。周武帝庚子崩。寂無窮者，盡滅無也）。
讖 三 菩提達摩
路上忽逢深處水，（路上者，李字也。深水者，淵字也。唐高祖神堯皇帝姓李名淵也）等閑見虎又逢猪。（等閑見虎者，寅也，唐高祖戊寅年登位也。又逢猪者，亥也，高祖丁亥年崩）小小牛兒雖有角，（小小牛兒者，高祖武德四年九月日，有前道士太史令傳奕，先是黃巾黨其所習，遂上表廢佛法事十有一條。大略而云：釋經是損國破家，未聞益世，請胡佛邪教退還天竺，凡是沙門放歸桑梓，則國家昌泰，李孔教行矣。高祖納奕奏書，乃下詔問諸沙門曰：「棄父母鬚髭，去君臣花服，利在何間，益在何情？損益二宜，請動妙釋。」時有琳法師，上表得延五年。高祖崩，太宗登位，再興佛法矣。具如別傳。言半角者，正當挃觸，而無害即是）清溪龍出總須輸。清溪者，山名也。龍者，琳法師護法之龍，能令傳奕等邪見之徒總須伏也。）。
讖 四 菩提達摩
震旦雖闊無別路，（震旦者，唐國也。無別路者，唯有一心之法，讓大師化導如此也。）要假姪（《古尊宿語錄》、《五燈會元》作「兒」）孫脚下（《天聖廣燈錄》作「上」）行。（姪孫者，今時傳法弟子也）金雞解銜一顆米（《古尊宿語錄》、《五燈會元》作「一粒粟」，金雞者，金州也，讓師是金州人也。一顆米者，意取道一，江西馬祖名道一。）供養十方（《古尊宿語錄》）作「什邡」）羅漢僧。（讓和尚付與道一，故言供養。十方者，馬和尚是漢州十方縣羅漢寺出家也。）。
讖 五 菩提達摩
尊勝今藏古，（尊勝者，妙智也。古者，可大師，本有妙高之性，性被煩惱覆之，未現了，故言藏也。）無肱亦（《天聖廣燈錄》作「又」）有肱。（肱者，手也，可大師求法斷臂也。）龍來方受（《天聖廣燈錄》作「授」）寶，（龍來者，初祖西來也。方受寶者，二傳法。）捧物復（《天聖廣燈錄》作「奉物伏」）嫌名。（捧者，惠也。本名神光，復過達摩，嫌之，改名言爲惠可。）。
讖 六 菩提達摩
初首不稱名，（後周第三主己卯之歲，有一居士，不稱姓名，故言不稱名）風狂又有聲。（風狂者，三祖有風病。有聲者，遠近皆知有病，故言有聲也。）人來不喜見，（人來不喜見，患風之形狀）白寶初平平。（白寶者，玉也。玉邊作祭，璨字也。三祖名璨大師。）。
讖 七 菩提達摩
起自求無（《天聖廣燈錄》作「不」）碍，（有一沙彌，年十四，名道信，來禮拜問：「唯願和尚，教某甲解脫法門。」故言求無碍）師傅我沒繩。（師者，三通也。我沒繩者，既無人縛汝，即是解脫）路上逢僧禮，（路上者，道也。禮者，信也。四祖大師名道信）脚下六枝分。（脚下者，門下也。四祖下橫出一宗，六枝者，牛頭融禪師等六祖）。
讖 八 菩提達摩
三四全無我，（三四者，七也。五祖七歲遇道信大師，無人我出家也）隔水受心燈。（隔水者，五祖於蘄州蘄水得傳四祖心印，故言受心燈。）尊號過諸量，（過量者，弘字也）逢嗔不起曾（《天聖廣燈錄》作「從嗔不起增」。不起者，忍字也）。
讖 九 菩提達摩
捧（《天聖廣燈錄》作「奉」）物何曾捧，（捧者，惠字）言懃又不懃。（懃者，能也。六祖名能）唯書四句偈，（唯書四句偈者，神秀和尚呈四句偈，□能和尚亦呈四句偈，故言四句偈）將（《天聖廣燈錄》作「爲」）對瑞田人。（瑞田人者，神秀和尚南陽嘉禾縣瑞田人）心裏能藏事，（能藏者懷，則懷信也）說向漢江濱。（說向者，說法也。漢江濱者，馬大師漢州人也。馬大師求佛心印，讓和尚說向道一也）湖波探水月，（湖波者，曹溪也。探水月者，得也。讓大師於六祖身邊得傳心印）將照二三人。（二三者，六。讓大師傳法弟子六人，言六人者，一道一得心，二智遠得眼，三常浩得眉，四神照得鼻，五坦然得耳，六嚴峻得耳，是爲六人也）。
讖 十 菩提達摩
領得[彌勒]（珍勤）（從《天聖廣燈錄》改）語，（領得者，馬大師於讓大師處領語也）離鄉日日敷。（離鄉者，南方也。日日者，昌字也。敷者，演也。馬大師歸至洪州南昌寺，敷演大教是也）移梁來（《天聖廣燈錄》作「來梁移」）近路，（移梁者，梁都也。近路者，深州觀察使姓路，遂請大師自虔州南康縣，移入洪州開元寺，故言來近路）余算脚天徒。（余者，我字也。從馬大師二十年外，契道者千萬，遍行天下，故言脚天徒）。
讖 十一 菩提達摩
艮地生玄旨，（艮地者，東北也。神秀和尚從五祖下傳一枝法，在北自爲立宗旨也）通尊媚亦尊。（通尊者，謚號大通禪師也。媚者，秀也。亦尊者，三帝所尊敬，故亦尊也）比肩三九（《天聖廣燈錄》作「吼」）族，（比肩者，同學也。三九族者，十二人也。秀大師同學十二人）足下一有分。（從秀和尚足下各分宗旨，南北有異）。
讖 十二 菩提達摩
靈集媿天恩，（靈者，神。集者，會也。媿者，荷也。天恩者，澤也。神會大師住洛京荷澤寺）生{牙丿=丶}二六人。（生{牙丿=丶}者，師資也。二六者，會大師弟子十二人也）法中無氣味，（法中者，佛法也。會大師傳佛知見，甚深法也。無氣味者，緣北宗秀大師弟子普寂，於京盛行，通其經教。當此之時，曹溪宗旨，於彼未而行，故言無氣味也）石上有功勳。（石上者，秀大師弟子，磨却南宗碑，神秀欲爲六代，何其天之不從，乃得會大師重立實錄，故有功勳）。
讖 十三 菩提達摩
本是大蟲勇，（印宗法師本是小乘，喻如大蟲，不是師子）迴（《天聖廣燈錄》作「翻」）成師子談。（迴者，傳也。迴小作大，印宗法師禮六祖便悟上乘，是成師子吼）官家封馬嶺，（封者，印也。馬嶺者，宗也。印宗曾爲講經法師也）同詳三十三。（同詳者，同學也。六祖弟子祥岑等三十三人，祥禪師住於峽山）。
讖 十四 菩提達摩
八（《天聖廣燈錄》作「九」）女出人倫，（八女者，安字也。出人倫者，爲國師也。）八箇絕婚姻。（個箇者，安字。絕婚姻者，安徒難爲紹繼之）杇床（《天聖廣燈錄》作「將」）添六脚，（杇床者，老字也。六脚者，則天、中宗，騰騰坦然圓寂，百五十五年住世，破竈墮和尚六住嵩山，是爲六脚也）心祖衆中尊。（心祖者，姓也。安和尚頓悟禪理爲國師，故衆中尊也）。
讖 十五 菩提達摩
走戊與朝鄰，（走戊者，越字，忠國師是越州人也。與朝鄰者，爲國師）鵝烏子出身。（鵝者，鵝州也，今越州是。烏者，鳴鶴縣也，今諸暨縣是，國師生此縣也）二天雖有感，（二天者，肅宗、代宗二帝也。有感者，帝禮爲師也）三化寂無塵。（三化寂無塵者，二帝與國師俱寂也）。
讖 十六 菩提達摩
說小何曾小（《天聖廣燈錄》作「說少何曾少」，希字是也）言流又不流。（遷字是也）草若除其首，（石頭無草）三四繼門修。（傳法弟子人數，準其傳法人數，應云十七繼門修也。○以上十七首，均見《祖堂集》卷二。《五燈會元》卷一錄其一、其二、其四三首。《古尊宿語錄》卷一引二首）。
讖 十七 菩提達摩
八月商尊飛有聲，巨福來羣（《天聖廣燈錄》作「祥」）鳥不驚。懷抱一鷄來赴（《天聖廣燈錄》作「重起」）會，手把龍蛇在兩楹。
讖 十八 菩提達摩
寄公席[帽]（脫）（從《天聖廣燈錄》改）權時脫，蚊子之蟲慚小（《天聖廣燈錄》作「足去」）形。東海象歸披右服（《天聖廣燈錄》作「石脹」），二處蒙恩總不輕。
讖 十九 菩提達摩
日月幷行君（《天聖廣燈錄》作「若」）不動，即無冠子上山行。更惠一峯添翠岫，玉教人識始知名。
讖 二十 菩提達摩
高峰（《天聖廣燈錄》作「嶺」）逢人又脫衣，小蛇雖毒不能爲。可中井底看（《天聖廣燈錄》作「着」）天近，小是沙彌善大機。大浪雖高不足知，百年凡木長乾枝。一鳥南飛却歸北，二人東往却（《天聖廣燈錄》作「復」）還西。
讖 二十一 菩提達摩
可憐明月獨當天，四箇龍兒各自遷。東西南北奔波去，日頭平上照無邊。
讖 二十二 菩提達摩
鳥來上高堂欲興（《天聖廣燈錄》作「驚」），白雲入地色還青。天上金龍日月明，東陽海水清不清。首捧朱（《天聖廣燈錄》作「珠」）輪重復輕，雖無心眼轉惺惺（《天聖廣燈錄》作「醒醒」）。不見（《天聖廣燈錄》作「具」）耳目善觀聽，身體元無空有形。不說姓字但驗（《天聖廣燈錄》作「籤」）名，意尋書卷錯開（《天聖廣燈錄》作「看」）經。口談（《天聖廣燈錄》作「說」）恩幸心無情，或去或來身不停。（以上七首見《卍續藏經》本《祖庭事苑》卷八，原注：「未見注八首。」「路上忽逢深處水」一首已見《祖堂集》。《天聖廣燈錄》卷六收二十三首，缺「初首不稱名」一首，各首均無注）（按：以上諸讖，云爲菩提達磨所作，顯爲依托。其作者，應爲南宗禪僧，較大的可能爲南嶽懷讓、馬祖道一一系的禪僧。諸讖中所述事，以石頭希遷、馬祖道一爲最遲，因知作者應爲德宗以後人。《祖堂集》成書於南唐間，諸讖僞托之下限，疑不遲於唐末。）。
付法頌 菩提達摩
吾本來唐國（《景德傳燈錄》作「茲土」），傳教（《景德傳燈錄》作「法」）救迷情。一花開五葉，結果自然成。（《南宗頓教最上大乘摩訶般若波羅密經六祖慧能大師於韶州大梵寺施法壇經》）（按：此首亦出唐人依託。）。
黑兒賦 朱彥時
世有非常人，實惟彼玄士。稟茲至緇色，內外皆相似。臥如驪[馬]（牛）（司義祖校記云：「似應作『驪馬』」。今從《事文類聚》改）𩥇，立似烏牛跱。忿如鸜鵒鬭，樂似鸕鷀喜。（下缺。見中華書局校排本《初學記》卷十九。宋祝穆《事文類聚後集》卷十八作「朱彥時賦黑兒詩」）（按：彥時時代不明，要爲開元前人。《新唐書·宰相世系表》有朱彥時，約中唐人，非是。嚴可均輯《先唐文》收入彥時此篇及劉思真《醜婦賦》，並無確據。王重民先生《敦煌變文研究》〖刊《中華文史論叢》一九八一年第二輯〗以爲初唐時作，或得其實。）。
寶金篇 徐成
三十二相眼爲先，次觀頭面要方圓。相馬不看先代本，一似愚人信口傳。眼似垂鈴紫色鮮，滿廂凸出不驚然。白縷貫晴行五百，斑如撒豆勿同看。面若側墼如鐮背，鼻如金盞可藏拳。口叉須深牙齒遠，舌如垂劍色如蓮。口無黑黶須長命，唇似垂廂蓋一般。食槽寬淨顋無肉，咽尖平而筋有攔。耳如楊葉裁杉竹，嚥骨高而軟不堅。八肉分而彎左右，龍會高在上古傳。項長如鳳須彎曲，鬃毛茸細要如綿。鬐高膊濶搶風小，臆高胸濶脚前寬。膝要高而圓似椈，骨細筋麄節要攢。蹄要圓實須卓立，身形棄闡要平寬。筋骨彎而須堅密，排鞍肉厚穩金鞍。三峯穩壓須藏骨，臥如猿落重如山。鵝鼻曲直須停穩，尾似流星散不連。膏筋大小須勻壯，下節攢筋緊一錢。羊髭有距如雞距，能奔解走可行千。已前貴相三十二，萬中難選一俱全。
寶金歌 徐成
三十二相眼爲珍，次觀頭面要停勻。相馬不看先代本，亦似盲人信步行。眼似垂鈴紫色浸，睛如徹豆要分明。白縷貫晴行五百，瞳生五彩壽多齡。鼻紋有字須長壽，如火如公四十春。壽旋頂門高過眼，鬃毛茸細萬絲分。面如剝兔腮無肉，鼻如金盞食槽橫。耳如楊葉根一握，頂長如鳳似雞鳴。口叉須深牙齒遠，舌如垂劍色蓮形。口無黑靨須長命，唇似垂箱兩合停。四大三高兼二小，雙長兩短一灣平。瘦見肉而肥見骨，視而不懼聽無驚。八肉彎而分耳後，龍會高而上古聞。牝騮不欲偏多驟，驊驂蹄嚙善能奔。首鈎項曲三峯穩，筋麄骨細四蹄輕。鬐高臆廣平弓手，胸寬膊濶小搶風，頭長腰短雙鳧大，腹垂臁小逆毛生。踠停寸緊蹄堅實，膝高節近骨筋分。肋骨彎而須緊密，排鞍肉厚穩鞍輪。腎代小藏如吊殻，裏囊垂大若懸鈴。燕骨隱微三山小，胯似琵琶後犬蹲。尾似流星須放細，鵝鼻曲直汗溝深。骨筋大小須勻壯，身形棄闡要寬平。已上毛骨皆是駿，還將駑逸細推尋。腰凹脊弓焉致遠，麄蹄捺踠豈能奔。白首黑身須可忌，銀鬃玉項不須欽。破臉孤蹄真未吉，耳白腰花實是凶。流鼻繡項休呼美，沙睛環眼莫高稱。面短骨橫真可惡，眼深無肉不堪親。槽微口淺多無食，腿粗蹄大實無行。毛殊旋廣休誇貴，寸長踠軟莫稱駿。背直尾高休言美，耳大頭肥不足欽。羊睛象目遙無力，猪胯駞腰不善奔。龍顱突目天然快，獐頭鹿耳號騅風。孔中筋現非常相，目有重瞳勿視輕。溺而似犬真難得，耳毫一尺值千金。初產無毛稱龍子，骨角雙生亦號龍。耳微一寸行千里，溺過前足半前程。羊鬚有距馳三百，距如雞爪日千程。已前貴相分明載，古典流傳萬世遵。（自「還將」至「不善奔」一十九句皆惡相，前後皆善相）。
王良百一歌 略相 一 徐成
耳小根一握，頭長鼻要寬。能行三百里，解立四蹄攢。
王良百一歌 略相 二 徐成
臆前雖濶備，眼曠腹須平。項長筋骨促，尾骨短爲精。
王良百一歌 略相 三 徐成
鹿耳天然快，獐頭第一強。蹄輕腰又短，伯樂亦稱良。
王良百一歌 略相 四 徐成
鼻上紋王字，目中青暈侵。雖然有筋骨，更要汗溝深。
王良百一歌 略相 五 徐成
初生無毛者，伯樂號龍駒。七朝方始起，千匹也應無。
王良百一歌 略相 六 徐成
近者雖似小，遠望却成高。要知深有力，腹上逆生毛。
王良百一歌 略相 七 徐成
蹄大蹄又軟，腹濶更腰長。行時無步驟，何必問孫陽。。
王良百一歌 略相 八 徐成
口淺不能食，眼深多咬人。猪膝難任重，焉堪致遠行。
王良百一歌 略相 九 徐成
要知有壽馬，唇慢口方停。好是如羊目，驆良壽亦長。
王良百一歌 略相 十 徐成
不在如龍狀，追風號古來。目前毛骨駿，未可比駑駘。
王良百一歌 毛病 一 徐成
項上如生旋，有之不用誇。環緣不利長，金以號螣蛇。
王良百一歌 毛病 二 徐成
後有喪門旋，前兼有挾屍。即君不用蓄，無事亦須疑。
王良百一歌 毛病 三 徐成
牛額並銜禍，非常害長多。古人如是說，比事不須歌。
王良百一歌 毛病 四 徐成
帶劍渾小事，喪門不可當。滴淚如入口，有福也須防。
王良百一歌 毛病 五 徐成
黑色耳金白，從來號孝頭。假饒千里走，奉勸不須留。
王良百一歌 毛病 六 徐成
背上毛生旋，驢騾亦有之。只惟鞍貼下，比者是駞屍。
王良百一歌 毛病 七 徐成
銜禍口邊衝，時間禍必逢。古人稱是病，焉敢不言凶。
王良百一歌 毛病 八 徐成
眼下毛生旋，遙看似淚痕。假饒福也病，無禍亦妨人。
王良百一歌 毛病 九 徐成
毛病深知害，妨人在不占。大都如此類，無禍也宜嫌。
王良百一歌 毛病 十 徐成
擔耳駞鬃項，雖然毛病殊。更若兼鰲尾，有實不如無。
王良百一歌 雜忌 一 徐成
騎來未得飲，汗解是爲強。卸鞍面向北，此事最招殃。。
王良百一歌 雜忌 二 徐成
欲出須知此，籠頭莫掛垂。雖然無大患，驚懼事防爲。
王良百一歌 雜忌 三 徐成
面北朝朝餧，形軀漸漸傷。其中忽有患，有患悔難當。
王良百一歌 雜忌 四 徐成
遠來亦忌飽，出去不妨饑。向水莫許驟，偏傷肺與脾。
王良百一歌 雜忌 五 徐成
濁水休教飲，多饒毛色焦。時間雖不覺，日內不生臕。
王良百一歌 雜忌 六 徐成
偏怕腥膻物，仍嫌土作槽。鼠穿成大穢，更忌艸中毛。
王良百一歌 雜忌 七 徐成
上山猶許驟，不嶺不宜騎。必定傷筋骨，能令日漸羸。
王良百一歌 雜忌 八 徐成
近學新醫者，還知此事難。將鍼宜刺淺，方便更須端。
王良百一歌 雜忌 九 徐成
凡鍼六脈血，不在昔令多。移時古不止，傷損返如何。
王良百一歌 雜忌 十 徐成
有病何妨療，無傷血莫鍼。近來愚學者，此意未知深。
王良百一歌 眼病 一 徐成
一切眼昏瘴，皆因熱所傷。莫令肝臟冷，淚出轉難當。
王良百一歌 眼病 二 徐成
黃風有赤脉，白翳忌侵睛。須抽眼脈血，救療有功能。
王良百一歌 眼病 三 徐成
烏風起肝臟，忽患便青盲。便是通神妙，除非解損睛。
王良百一歌 眼病 四 徐成
有瘴多須淚，無令冷藥多。細辛並地骨，犀角決明和。
王良百一歌 眼病 五 徐成
外瘴須磨點，黃連最能駈。烏魚骨頗妙，輒莫用珍珠。
王良百一歌 眼病 六 徐成
欲療先令暖，仍須使子肝。防風圓蔚好，去淚得睛寬。。
王良百一歌 眼病 七 徐成
不可全憑藥，時聞亦用鍼。頻抽口鼻血，腦熱勿令侵。
王良百一歌 眼病 八 徐成
肝病眼睛病，眼昏肝有風。發來時生暈，嚾烙抵神功。
王良百一歌 眼病 九 徐成
環睛難爲病，侵睛多即驚。月中騎亦懼，雲內更同盲。
王良百一歌 眼病 十 徐成
卒熱傳肝肺，尫羸也易推。奈何雙目暗，得較也何時。
王良百一歌 醫候 一 徐成
欲知看口色，春季忌於青。若似秋時候，醫之必得寧。
王良百一歌 醫候 二 徐成
夏病不食草，口中赤色深。莫將爲熱療，熱療病難尋。
王良百一歌 醫候 三 徐成
秋病口中白，時時喘息粗。於中帶黑色，肝肺恐應無。
王良百一歌 醫候 四 徐成
冬季口中黑，醫之不必痊。臥蠶雖有色，而退也無緣。
王良百一歌 醫候 五 徐成
大抵怕青黑，兼憂喘息粗。神功也不救，遲治氣全無。
王良百一歌 醫候 六 徐成
肺病多方療，心傷鶻骨抽。目前雖得效，已後發無休。
王良百一歌 醫候 七 徐成
鼻內出膿血，如加氣轉抽。豈堪連背硬，何用更開喉。
王良百一歌 醫候 八 徐成
肺病休疑冷，猩膻不可爲。但將凉藥療，莫使小猪脂。
王良百一歌 醫候 九 徐成
天門還治肺，地骨也醫肝。心熱黃芩妙，人參性不寒。
王良百一歌 醫候 十 徐成
前面熱未退，腰胯却行遲。是熱須醫熱，少將冷藥醫。
王良百一歌 起臥 徐成
。
王良百一歌 起臥 一 徐成
脾寒令肉顫，胃冷吐清涎。但鍼脾上穴，暖胃藥爲先。
王良百一歌 起臥 二 徐成
擈尾褰唇痛，起臥四蹄攤。頻頻覤膁上，冷熱氣相干。
王良百一歌 起臥 三 徐成
起臥無時度，將身似狗蹲。腸中如糞結，巴豆最爲珍。
王良百一歌 起臥 四 徐成
若作如斯候，切在細推尋。如逢腎脈上，多應腸入陰。
王良百一歌 起臥 五 徐成
識得尋常病，便須用橘皮。檳榔爲第一，蔥油最相宜。
王良百一歌 起臥 六 徐成
止痛當歸妙，牽牛芍藥和。生薑宜剩使，滑石勿令多。
王良百一歌 起臥 七 徐成
治脾人間妙，鍼脾第一功。目前兼惡急，氣脈當時通。
王良百一歌 起臥 八 徐成
尿血還緣熱，風虛結澁爲。秦艽能治療，通利大黃奇。
王良百一歌 起臥 九 徐成
忽傷糞如水，赤黃氣息腥。饒醫能用藥，口色怕微青。
王良百一歌 起臥 十 徐成
若還退草料，腹中虛氣鳴。大似腸黃候，脾家氣不勻。
王良百一歌 療風 一 徐成
有傷即爲急，無傷呼爲慢。先鍼喉脈血，亦須先由汗。
王良百一歌 療風 二 徐成
尾揭遍身硬，耳腎閃骨生。此風從後得，暖處勿吹驚。
王良百一歌 療風 三 徐成
病見從前得，斯須便過關。大風烙最妙，入口下應難。
王良百一歌 療風 四 徐成
四脚難移動，一邊汗出微。口中時吐沫，見此莫生疑。
王良百一歌 療風 五 徐成
不獨如斯狀，忽然後脚遲。盡知呼脾冷，卒急也難醫。。
王良百一歌 療風 六 徐成
是藥皆治病，唯風卻要虵。防風並半夏，最急是天麻。
王良百一歌 療風 七 徐成
治療皆憑藥，就中風也難。七朝疑似退，火烙大無端。
王良百一歌 療風 八 徐成
歇汗風饒痒，爲瘡急㿋多。肺風多揩擦，疥癩即相和。
王良百一歌 療風 九 徐成
花蛇及乾蝎，亦療腦旋風。烏頭勿單使，麻黃更要芎。
王良百一歌 療風 十 徐成
有風切忌驚，角耳最爲精。漢椒並附子，相合耳中傾。
王良百一歌 筋骨 一 徐成
膊痛緣騎苦，蹄傷敗血攻。痛時鍼且妙，蹄損火能通。
王良百一歌 筋骨 二 徐成
膝骨難任痛，行時脚失多。無端鍼脈血，得效也蹉跎。
王良百一歌 筋骨 三 徐成
子骨連蹄痛，多應是物傷。烙蹄蹄不發，漸漸骨開張。
王良百一歌 筋骨 四 徐成
失節莫交頻，鹿節黃水成。假饒用火烙，滑石鎮長盈。
王良百一歌 筋骨 五 徐成
但是筋骨痛，皆因傷損爲。於中硯子骨，末後不通醫。
王良百一歌 筋骨 六 徐成
食槽脹雖烙，多緣腑病生。胃翻加止沫，何藥效能成。
王良百一歌 筋骨 七 徐成
小胯骨若痛，牽連雁翅疼。從鍼須得穴，用藥更持鋒。
王良百一歌 筋骨 八 徐成
曲池鵝鼻骨，脹時不在鍼。芸臺並紫葛，巴豆最功深。
王良百一歌 筋骨 九 徐成
附骨侵於膝，走驟多饒失。火烙意還粗，藥消爲第一。
王良百一歌 筋骨 十 徐成
筋脹用猪腦，冷藥用蛇牀。細辛並藁木，米醋及生薑。。
王良百一歌 療黃 一 徐成
頭悶忽啣韁，此即是心黃。先須用火烙，時下得安康。
王良百一歌 療黃 二 徐成
胸黃忽腫硬，未可用鍼鍼。須使消黃藥，無令痛所侵。
王良百一歌 療黃 三 徐成
偏次黃雖少，還緣積熱成。嘗聞連五臟，根向肺中生。
王良百一歌 療黃 四 徐成
喉內若生黃，此病實難當。藥鍼但少效，向裏結成囊。
王良百一歌 療黃 五 徐成
急慢腸黃候，患時俱一般。慢時一月多，急則當時間。
王良百一歌 療黃 六 徐成
腎黃腎脈腫，積冷致如然。還須熁腰上，以此出頑涎。
王良百一歌 療黃 七 徐成
水黃連帶脈，虛腫在皮膚。先用火鍼治，消時膿出餘。
王良百一歌 療黃 八 徐成
膁黃不用鍼，塗藥妙能深。涓石並葶藶，橘皮使蔚金。
王良百一歌 療黃 九 徐成
騾馬緣風熱，因此作妳黃。塗藥教駒匝，切恐結成囊。
王良百一歌 療黃 十 徐成
一切黃虛腫，多緣積熱生。宜抽喉脉血，諸毒不能成。
王良百一歌 瘡痍 一 徐成
竹節療膊瘡，骨鑽亦難當。若塗先用洗，欲使洗鹽湯。
王良百一歌 瘡痍 二 徐成
貼瘡須用藥，艾炙且令焦。乾姜將入內，根出始方消。
王良百一歌 瘡痍 三 徐成
疳瘡生眼畔，疳血化爲蟲。即漸侵於腦，和睛變作膿。
王良百一歌 瘡痍 四 徐成
口內忽生涎，心臟熱如然。有瘡須用藥，包藥使綿纏。。
王良百一歌 瘡痍 五 徐成
肺毒若生瘡，醫之要肺涼。貼藥雖宜洗，可用甘草湯。
王良百一歌 瘡痍 六 徐成
斷踠緣風血，燥蹄亦一般。麝香葶藶子，貫衆及黃丹。
王良百一歌 瘡痍 七 徐成
冷病緣草結，膿多瘡口寒。乳香幷附子，貼此始應看。
王良百一歌 瘡痍 八 徐成
疥癬深秋旺，爪瘡盛夏多。都緣風血聚，忙療莫蹉跎。
王良百一歌 瘡痍 九 徐成
血躁連蹄腫，筋風血作膿。蕪荑鶴風妙，能殺此般蟲。
王良百一歌 瘡痍 十 徐成
一切破損瘡，勿令口自傷。㿉瘡難治療，客風須是防。
王良百一歌 齒歲 一 徐成
齒有數般蒼，教伊識不妨。莫言爲小事，識得大賢良。
王良百一歌 齒歲 二 徐成
黑白一齊全，生來始八年。中間初似破，十二歲無偏。
王良百一歌 齒歲 三 徐成
齒如十二月，𮪃牙象四時。二十四氣足，伯樂視爲規。
王良百一歌 齒歲 四 徐成
四齒不曾退，年已只似駒。但看邊畔者，咬得臼還殊。
王良百一歌 齒歲 五 徐成
向南馬齒口，野放咬山多。區臼雖先破，莫言齒歲過。
王良百一歌 齒歲 六 徐成
黃區將欲盡，黑白以全無。上下齒更展，十二歲應餘。
王良百一歌 齒歲 七 徐成
𮪃牙初出肉，俗言五六春。至老或不生，須憑區臼真。（以上均見宛委山堂本《說郛》弓一○七徐成《相馬書》）（〖1〗《舊唐書·經籍志》子部農家類著錄：「《相馬經》，又二卷，徐成等撰。」）（〖2〗《新唐書·藝文志》子部農家類著錄：「徐成等《相馬經》二卷。」〖3〗《太平御覽》卷八九六引《伯樂相馬經》云：「江淮津督徐成字子長，兄弟蒙寵於府君，治馬方以報，千金不傳，號《淮津方》。」〖4〗今人王毓瑚《中國農學書錄》云：「據現有的線索推測，〖徐成〗極可能是唐代人。《說郛》收的有一種徐咸的《相馬書》，『咸』、『成』二字字形相近，或者就是此書。」今按：《鄭堂讀書記補逸》謂徐咸爲宋人，今人編《中國叢書綜錄》從之。核以文獻，尚無明證。《說郛》收此書於陸龜蒙《耒耜經》、傅肱《蟹譜》之間，卷首署「代郡徐咸」，不言時代。「代郡」非宋時地名。兩《唐志》既已著錄此書，其時代當在開元以前。《伯樂相馬經》見載於《隋書·經籍志》五行類，《舊唐志》錄此書於隋諸葛穎之前，據此二證，頗疑成爲隋前人。但《隋志》不錄此書，至《舊唐志》始見收，終不能排除其爲唐人的可能性。今收入先宋詩，以俟考定。）。
還丹歌 陰真君
北方正氣爲河車，東方甲乙爲金砂。兩情含養歸一體，朱省調養生金華。金華生出天地寶，人會此言真正道。子稱虎，卯爲龍，龍虎相生自合同。龍居震位當其八，虎數元生在一宮。採有日，取有時，世人用之而不知。收取氣候若差錯，萬般工力徒勞施。至神至聖極容易，先向宮中求鼎器。溫養火候審陰陽，安排鑪室須擇地。不得地，莫妄爲，切須隱密審護持。保守莫洩天地機，此藥變化不思議。陽真砂，陰真汞，時人求之莫妄動。無質生質是還丹，凡汞凡砂不勞弄。（見《道藏·洞真部·玉訣類》陳摶《陰真君還丹歌注》）（按：陰真君即陰長生，爲漢時神仙，詳《太平廣記》卷八引《引仙傳》。此首當發依託。宋董逌《廣川書跋》卷八載李貽孫書陰真人詩，當即此首，知其應爲中唐以前之作。）。
登天台 葛玄
高就山上山，山中白雲閑。瀑布低頭看，青天舉手扳。石橋橫海外，風笛落人間。不見紅塵客，時時鶴往還。（見《四庫珍本初集》本《天台集·拾遺》）（按：葛諦晉前神仙，見《太平廣記》卷七十一引《神仙傳》。此首五律顯爲齊梁以後人依託。）。
醜婦賦 劉思真
人皆得令室，我命獨何[咎]（吝）（從安刻本改）。不遇姜任德，正值醜惡婦。才質陋且儉，姿容劇嫫母。鹿頭獼猴面，推額復出口。折頞靨樓鼻，兩眼䫜（一交切）如臼。膚如老桑皮，耳如側兩手。頭如研米槌，髮如掘掃帚。惡觀醜儀容，不媚似鋪首。闇鈍拙梳髻，刻畫又更醜。妝頰如狗舐，額上獨偏厚。朱脣如踏血，畫眉如鼠負。傅粉堆頤下，面中不徧有。領如鹽豉囊，袖如常拭釜。履中如和泥，爪甲長有垢。脚皸可容箸，熟視今人嘔。（見《初學記》卷十九）。
失父零丁 戴良
敬白諸君行路者，敢告重罪自爲積。惡致災交天困我，今月七日失阿爹。念此酷毒可痛傷，當以重幣（重）用相賞，請爲諸君說事狀。我父軀體與衆異，脊背傴僂捲如胾。脣吻參差不相值，此其庶形何能備。請復重陳其面目，鴟頭鵠頸獦狗啄，眼淚鼻涕相追逐，吻中含納無牙齒，食不能嚼左右蹉。[□]似西域[□]駱駞。請復重陳其形骸，爲人雖長甚細材。面目芒蒼如死灰，眼眶臼陷如（米）羹柸。（見《太平御覽》卷五九八）（按：戴良時代不明，或作東漢人，非，詳王重民《敦煌變文研究》。今從王說收入並據以校改。）。
道藏歌詩 一 無名氏
王龜七寶林，唱讚願同舟。丹景曜目精，令我心踟蹰。
道藏歌詩 二 無名氏
解帶天皇寢，停駕高上兵。玉真造角節，翊衞自相扶。
道藏歌詩 三 無名氏
玉皇命真王，飛軒浪天陔。諸天驩且悅，瓊音自瑲淒。
道藏歌詩 四 無名氏
重萌鬱以赫，朱風引鳴鳩。既忘榮曜契，何不寶僊居。
道藏歌詩 五 無名氏
不見九靈母，北真道相遒。九龍運東井，天馬發西嵎。
道藏歌詩 六 無名氏
仰翕長庚井，練胎反嬰孩。太一保命籍，南陵拔夜居。
道藏歌詩 七 無名氏
同歡舞雲華，衆真欣誰喻。丹景曜目精，令我心踟蹰。
道藏歌詩 八 無名氏
日月粲華暉，迴光照真符。憶兆不同劫，千載莫之尤。。
道藏歌詩 九 無名氏
白帝行炁道當新，名書紫府得其篇，西龜定錄位真人。（以上均見吳械《韻補》卷一）。
道藏歌詩 十 無名氏
遊雲落太陽，飈景淩三天。千秋似清旦，萬歲猶日半。
道藏歌詩 十一 無名氏
玄挺（一作「庭」）自嘉會，金書東華名。賢安密所戒，相期陽洛汧。（按：《孟東野詩集》卷九《列仙文·方諸青童君》末四句與此首相似，詳附按。）。
道藏歌詩 十二 無名氏
觀見學仙客，蹊路放炎煙。陽光不復朗，陰精不復明。
道藏歌詩 十三 無名氏
終劫復[始]（姑）劫，愈覺靈顏新。道林蔚天京，下光諸地仙。
道藏歌詩 十四 無名氏
推校千精，熱馘雷震。五帝秉鉞，神公吐煙。
道藏歌詩 十五 無名氏
徘徊二元際，內觀自纏綿。靈胎運九霞，永保億萬椿。
道藏歌詩 十六 無名氏
齊（一作「躋」）景西那東，肆歡（一作「觀」）善因緣。常融無地官，皆是聖皇臣。
道藏歌詩 十七 無名氏
今日慶元吉，億（一作「憶」）曾狀曲泉。法師及弟子，至德自然勳。
道藏歌詩 十八 無名氏
白鵠揮輕翮，神虬奮綠鱗。羣仙嚴軒駕，玉女散華煙。
道藏歌詩 十九 無名氏
策駕玄中漢，轡素扶希（一作「桑」）林。妙微渾混遘，長扇回五煙。
道藏歌詩 二十 無名氏
逍遙聚無散，身生水火先。大運會開度，彌劫爲一齡。
道藏歌詩 二十一 無名氏
冥化自有數，我真法自然。妙曲發空洞，宮商結仙靈。
道藏歌詩 二十二 無名氏
今日度（一作「慶」）元吉，憶曾狀曲泉。萬神同斯和，億劫豈知淪。
道藏歌詩 二十三 無名氏
椿齡會足衰，劫往豈足遼。虛刀揮至空，鄙滯五神愁。。
道藏歌詩 二十四 無名氏
迴舞太空嶺，六氣運重幽。我際豈能尋，使爾終不彫。
道藏歌詩 二十五 無名氏
仙童掇朱實，神女獻玉瓜。浴身丹浥池，濯髮甘泉波。
道藏歌詩 二十六 無名氏
宴景玉京上，遊輪蹲玄都。逍遙大明中，長燈煥翠羅。
道藏歌詩 二十七 無名氏
乞免五難中，制召諸天魔。靈嶽不崩陷，福地更鍊胎。
道藏歌詩 二十八 無名氏
運役自然氣，於是息三徒。一暢萬劫感，慶賀西玉那。
道藏歌詩 二十九 無名氏
五道息對魂，九幽罷三途。不聞孤魂聲，但聞興樂歌。
道藏歌詩 三十 無名氏
榮秀椿却期，乘運應靈圖。兜術開大有，一慶享祚多。
道藏歌詩 三十一 無名氏
下看榮竟子，篤似蛙與蟆。顧盼慶濁中，憂患自相羅。
道藏歌詩 三十二 無名氏
靜心念至真，隨運順離羅。感應理常通，神適逮自徂。
道藏歌詩 三十三 無名氏
彈璈北寒臺，七靈曜紫霄。濟濟羣仙舉，紛紛塵中羅。
道藏歌詩 三十四 無名氏
太虛感靈會，命我生成章。諸天普欣悅，一切稽首恭。
道藏歌詩 三十五 無名氏
開度飛玄真，凝化輪空洞。帝真始明精，號曰字元陽。
道藏歌詩 三十六 無名氏
綠蓋協晨霞，青軿擲空峒。右揖東林帝，上朝太虛皇。（按：嘉慶刊張伯魁《崆峒山志》收此詩，似即引自《韻補》。）。
道藏歌詩 三十七 無名氏
鬱鬱對啓明，圓華煥三沖。飈粲麗九天，天綠繞丹房。
道藏歌詩 三十八 無名氏
斬滅六天，嚴整北酆。束精縛妖，受事玉皇。
道藏歌詩 三十九 無名氏
停蓋濯碧溪，采秀月支峯。咀嚼三靈華，吐吸九神芒。
道藏歌詩 四十 無名氏
靈章癊玄方，仰感旋曜精。詵詵繁茂萌，重德必克昌。
道藏歌詩 四十一 無名氏
攜袂明真館，仰期天上皇。北鈞唱羽人，玉女粲賢衆。
道藏歌詩 四十二 無名氏
引領囂庭內，開心機穢衝。一靜安居苦，試去視滄浪。
道藏歌詩 四十三 無名氏
淵響啓靈扉，七門扇羽章。陽臺大洞野，幽逸英芝充。
道藏歌詩 四十四 無名氏
神暢（一作「粲」）感寂庭，嘿思徹九重。靈歌理冥運，百和結成章。
道藏歌詩 四十五 無名氏
霄軿縱橫舞，紫蓋託朱方。風塵有憂哀，隕我白鬢翁。
道藏歌詩 四十六 無名氏
司命保算，丹書南昌。解技七元，腐骨更蓊。
道藏歌詩 四十七 無名氏
提攜高上賓。反我素靈房。道場靈沫內，高歌登太虛。
道藏歌詩 四十八 無名氏
玉臺敷朱霄，綠霞高有墉。體矯萬津波，神生攝十方。
道藏歌詩 四十九 無名氏
但聞仙道貴，不聞鬼道隆。謠謌參天炁，賈生元正章。（以上四十首均見同書卷二）。
道藏歌詩 五十 無名氏
提攜宴玉賓，契駕乘煙騁。黃籙命玉符，公子運我上。
道藏歌詩 五十一 無名氏
玉虛範玄象，高會通冥想。三曜無停暉，明真煥雲芒。
道藏歌詩 五十二 無名氏
解散七玄祖，更法無中影。七化反自然，帝一同玄饗。（以上見同書卷三）。
道藏歌詩 五十三 無名氏
飛輪藹太宗，無形亦無跡。縱路任飛輪，蕭蕭起界外。
道藏歌詩 五十四 無名氏
清明重霄上，合期慶雲際。玉條流逸響，從容靈妙話。。
道藏歌詩 五十五 無名氏
夕遊蓬萊島，期對華景宴。神仙結丹藻，流暉寄文翰。
道藏歌詩 五十六 無名氏
風雲隱宛微，講論五嶽匠。硨磲精流璃，琥珀金剛鏡。
道藏歌詩 五十七 無名氏
絳衣表羣會，生始似久夢。德隱沖內迹，至寂不覺當。（當，去聲。）（以上見同書卷四）。
道藏元君詩 無名氏
彼雲泛靈輿，倏忽適下土。崆峒滅玄雲，至感不容冶。（同前卷三）。
道藏元始歌 無名氏
黃庭戊己無流源，徹通五藏十二綸。（見同書卷二）。
道藏左夫人歌 無名氏
騰躍雲景轅，浮觀霞上空。霄軿縱橫舞，紫蓋記靈方。
道藏中嶽仙人歌 無名氏
徘徊玄嶽巓，翻焉御飛龍。齊騰八紘外，翺翔閶闔房。（見同書卷一。以上所錄《韻補》中詩，均以中華書局影宋本爲底本，校以《連筠簃叢書》本、影印文淵閣《四庫全書》本）（〖1〗《韻補》卷首書目釋《道藏》歌詩云：「當是魏晉時人所作。其文詞非儒家所急，取其韻古也。多陽聲，與《黃庭》同。」今人逯欽立《先秦漢魏晉南北朝詩後記》云：「《韻補》引用的《道藏》歌詩，其中就有唐孟郊作的《列仙文·方諸青童歌》，……爲此，《韻補》所用道歌，本書一概不取。」今按：以孟郊詩與吳棫所錄對校，二十字中有八字不同，故前仍錄出。據逯先生所云，《韻補》諸詩雖不能斷定爲魏）（晉間人作，但爲宋以前人作，殆無疑義。宋代道家著作中常見的「坎離交媾、嬰兒姹女、道家修養之術」〖《四庫全書總目》卷一四七《金丹詩訣》提要語〗，諸詩中皆未見，即爲一證。今收入先宋詩。）。
疊韻詩 無名氏
看河水漠瀝，望野草蒼黃。露停君子樹，霜宿女姓薑。
疊連韻詩 無名氏
羈客意盤桓，流淚下闌干。雖對琴觴樂，煩情仍未歡。
擲韻詩 一 無名氏
不知羞，不敢留。但好去，莫相慮。孤客驚，百愁生。飯蔬簟食樂道，忘饑陋巷不疲。
擲韻詩 二 無名氏
不知羞，不肯留。集麗城，夜啼聲。出長安，過上蘭。指楊都，越江湖。念邯鄲，忘朝飡。但好去，莫相慮。
重字韻詩 無名氏
望野草青青，臨河水活活。斜峰纜舟行，曲浦浮積沫。
同音韻詩 無名氏
今朝是何夕，良人誰觀覿。中心實憐愛，夜寐不安席。（以上六首均見《文鏡秘府論校注》天卷《八種韻》）（按：《八種韻》節凡引詩九首，除梁蕭繹、唐王昌齡、李白各一首外，餘六首作者不詳。王利器《文鏡秘府論校注》引任學良《文鏡秘府論校注》稿本云：「本節曾引王昌齡李白詩，疑係元兢《腦髓》之文，皎然《詩議》不致有此種瑣屑聲）（韻之論也。」然兢爲高宗時人，安得引及李、王之詩。其說未諦。諸詩爲六朝至盛唐間作品，殆無可疑。）。
同音韻詩 一 無名氏
斟清酒，拍青琴。
同音韻詩 二 無名氏
尋往信，訪來音。
同音韻詩 三 無名氏
春可樂，秋可哀。
同音韻詩 四 無名氏
朝燃獸炭，夜秉魚燈。
同音韻詩 五 無名氏
宋臘已歌，秦姬欲笑。
同音韻詩 六 無名氏
霧開山有媚，雲閉日無光。
同音韻詩 七 無名氏
燥塵籠野白，寒樹染村黃。
同音韻詩 八 無名氏
素琴奏乎五三拍，綠酒傾乎一兩巵。
同音韻詩 九 無名氏
嗟余薄德從役至他鄉，筋力疲頓無意入長楊。
的名對詩 無名氏
送酒東南去，迎琴西北來。
異類對詩 無名氏
風織池間樹（一作「字」），蟲穿草（一作「葉」）上文。
雙聲對詩 無名氏
秋露香佳菊，春風馥麗蘭。
雙擬樹詩 無名氏
議月眉欺月，論花頰勝花。
隔句對詩 無名氏
相思復相憶，夜夜淚沾衣。空歎復空泣，朝朝君未歸。（以上五題均見《詩人玉屑》卷七引李淑《詩苑類格》引上官儀語引。又見《文鏡秘府論》東卷《二十九種對》。疑即出上官儀《筆札華梁》）。
句 一 無名氏
風花無定影，露竹有餘清。
句 二 無名氏
映浦樹疑浮，入雲峰似滅（一作「截」）（以上二聯爲形似體）。
句 三 無名氏
四鄰不相識，自然成掩扉。（此爲情理體）。
句 四 無名氏
隱隱山分地，滄滄海接天。（此爲直置體）。
句 五 無名氏
侵雲蹀征騎，帶月倚雕弓。
句 六 無名氏
舒（一作「野」）桃臨遠騎，垂柳映連營。（以上聯爲映帶體）。
句 七 無名氏
月光隨浪動，山影逐波流。（此爲飛動體）。
句 八 無名氏
歌前日照梁，舞處塵生襪。
句 九 無名氏
泛色松煙舉，凝花菊露滋。（以上二聯爲婉轉體）。
句 十 無名氏
寒葭凝露色，落葉動秋聲。（此爲清切體）。
句 十一 無名氏
青田未矯翰，丹穴欲乘風（一作「鳳」）。
句 十二 無名氏
曲沼疏秋蓋，長林卷夏帷。
句 十三 無名氏
積翠徹（王利器疑當作「澈」）深潭，舒丹明淺瀨。（以上三聯爲菁華體）（以上十三聯均見《文鏡秘府論》地卷《十體》引崔融《唐朝新定詩格》）（按：《十體》節共引詩二十一題，今可查知作者之作凡八題，分屬宋鮑照、齊王融、梁戴暠、陳江總、隋楊廣、孔德紹、虞世基、唐崔信明。不知作者之作凡十三聯，當爲六朝至初唐人所作，惜已無從甄辨。）。
繁說病詩 無名氏
從風似飛絮，照日類繁英。拂巖如寫鏡，封林若耀瓊。
齟齬病詩 一 無名氏
霧生極野碧，日下遠山紅。
齟齬病詩 二 無名氏
晨風驚疊樹，曉月落危峰。
叢木病詩 無名氏
庭梢桂林樹，檐度蒼梧雲。櫂唱喧難辨，樵歌近易聞。（以上三題均見《文鏡秘府論》西卷《文二十八種病》引崔融《唐朝新定詩格》引）。
切側對詩 無名氏
浮鐘宵響徹，飛鏡曉光斜。
雙聲側對詩 一 無名氏
花明金谷樹，葉映首山薇。
雙聲側對詩 二 無名氏
翠微分雉堞，丹氣隱簷楹。
疊韻側對詩 一 無名氏
平生披黼帳，窈窕步花庭。
疊韻側對詩 二 無名氏
自得優遊趣，寧知聖政隆。（以上三題均見《文鏡秘腐論》東卷《二十九種對》引崔融《唐朝新定詩格》）。
聲對詩 一 無名氏
彤騶初驚路，白簡未含霜。
聲對詩 二 無名氏
初禪韻高柳，密蔦掛深松。
字側對詩 一 無名氏
忘懷接英彥，申勸引桂酒。
字側對詩 二 無名氏
玉雞清五洛，瑞雉映三秦。
字側對詩 三 無名氏
桓山分羽翼，荆樹折枝條。
字對詩 一 無名氏
山椒架寒霧，池篠韻涼飆。
字對詩 二 無名氏
何用金扉敞，終醉石崇家。
字對詩 三 無名氏
原風振平楚，野雪被長菅。（均見《文鏡秘府論》東卷《二十九種對》，似出元兢《詩髓腦》）。
句 一 無名氏
夜聞木葉落，疑是洞庭秋。
句 二 無名氏
竹聲先知秋。
句 三 無名氏
綠（一作「流」）水溢金塘。
詩 無名氏
明月下山頭，天河橫戍樓。白雲千萬里，滄江朝夕流。浦沙望如雪，松風聽似秋。不覺煙霞曙，花鳥亂芳洲。（以上均見《文鏡秘府論》南卷《論文意》引王昌齡《詩格》）。
平頭詩 一 無名氏
芳時淑氣清，提壺臺上傾。
平頭詩 二 無名氏
山方翻類矩，波圓更若規。樹表看猿掛，林側望熊馳。
平頭詩 三 無名氏
朝雲晦初景，丹池晚飛雪。飄枝聚還散，吹楊凝且滅。
上尾詩 一 無名氏
可憐雙飛鳧，俱來下建章。一個今依是，拂翮獨先翔。
上尾詩 二 無名氏
蕩子別倡樓，秋庭夜月華。桂葉侵雲長，輕光逐漢斜。。
蜂腰詩 無名氏
徐步金門出，言尋上苑春。
鶴膝詩 一 無名氏
撥櫂金陵渚，遵流背城闕。浪蹙飛船影，山掛垂輪月。
鶴膝詩 二 無名氏
陟野看陽春，登樓望初節。綠池始沾裳，弱蘭未央結。
大韻詩 無名氏
遊魚牽細藻，鳴琴哢好音。誰知遲暮節，悲吟傷寸心。
小韻詩 一 無名氏
搴簾出戶望，霜花朝瀁日。晨鶯傍杼飛，早燕挑（一作「排」）軒出。
小韻詩 二 無名氏
夜中無與悟（一作「語」），獨寤撫躬歎。唯慚一片月，流彩照南端。
傍紐詩 一 無名氏
魚遊見風月，獸走畏傷蹄。
傍紐詩 二 無名氏
元生愛皓月，阮氏願清風。取樂情無已，賞玩未能同。
傍紐詩 三 無名氏
雲生遮麗月，波動亂遊魚。涼風便入體，寒氣漸鑽膚。
正紐詩 一 無名氏
撫琴起和曲，疊管泛鳴驅（王利器云：「疑當作『謳』」）。停軒未忍去，白日小踟蹰。。
正紐詩 二 無名氏
心中肝如割，腹（一作「腸」）裏氣便燋。逢風迴無信，早雁轉成遙。
春詩 一 無名氏
沼萍遍水纈，榆莢滿枝錢。
春詩 二 無名氏
斜雲朝列陳，迴娥夜抱弦。（二聯爲水渾病）。
閨怨詩 一 無名氏
塵暗離後鏡，帶永別前腰。
閨怨詩 二 無名氏
怨心千過絕，啼眼百迴垂。（二聯爲火滅病）。
秋詩 一 無名氏
金風晨泛菊，玉露宵沾蘭（一作「懸珠」）。
秋詩 二 無名氏
玉輪夜進轍，金車晝滅途。（二聯爲木枯病）。
寒詩 一 無名氏
獸炭陵晨送，魚燈徹宵燃。
寒詩 二 無名氏
狐裘朝除冷，褻褥夜排寒。（二聯爲金缺病）。
述懷詩 一 無名氏
鳴琴四五弄，桂酒復盈杯。
述懷詩 二 無名氏
夜夜憐琴酒，優遊足暢情。（二聯爲闕偶病）。
缺偶詩 無名氏
蘇秦時刺股，勤學我便耽。
不缺偶詩 無名氏
刺股君稱麗，懸頭我未能。
對酒詩 一 無名氏
清觴酒恒滿，綠酒會盈杯。
對酒詩 二 無名氏
滿酌余當進，彌甌我自傾。
詩 無名氏
遠岫開翠雰，遙山卷青靄。（以上三聯爲繁說病）。
不犯支離詩 無名氏
春人對春酒，新樹間新花。
犯支離詩 無名氏
人人皆偃息，唯我獨從戎。
犯相濫詩 無名氏
玉繩耿長漢，金波麗碧空。星光暗雲裏，月影碎簾中。
詠月詩 無名氏
玉鉤千丈掛，金波萬里遙。蚌虧輪影滅，蓂落桂陰銷。入風花氣馥，出樹鳥聲嬌。獨使高樓婦，空度可憐宵。
詠春詩 無名氏
何處覓消愁？春園可暫遊。菊黃堪泛酒，梅紅可插頭。（以上二首爲落節詩）。
憶友詩 無名氏
思君不可見，徒令年鬢秋。獨驚積寒暑，迢遰阻風牛。奧余慕樵隱，蕭然重一丘。（此爲雜亂詩）。
秋詩 無名氏
熠燿庭中度，蟋蟀傍窗吟。條間垂白露，菊上帶黃金。
詠秋詩 無名氏
熠燿流寒火，蟋蟀動秋音。凝露如懸玉，攢菊似披金。
句 一 無名氏
渭濱迎宰相。
句 二 無名氏
樹蔭逢歇馬，魚潭見洗船。
句 三 無名氏
隔花遙勸酒，就水更移床。（以上均爲文贅詩）。
相反詩 無名氏
晴雲開極野，積霧掩長洲。。
相重詩 無名氏
驅馬清渭濱，飛鑣犯夕塵。川波張遠蓋，山日下遙輪。柳葉眉行盡，桃花騎轉新。（自《平頭詩》以下二十八題均見《文鏡秘府論》西卷《文二十八種病》）（按：《文二十八種病》節，爲弘法大師綜合劉善經、元兢、崔融及《文筆式》等諸家之說而成。所引作品，可考知者有六朝及初唐人之作，多數爲作者無考之佚詩佚句。今將可考知出某家著作所引者另錄，餘皆附於此，雖難定時代，爲六朝至初唐人作則無問題。）。
的名對詩 一 無名氏
東圃青梅發，西園綠草開。砌下花徐去，階前絮緩來。
的名對詩 二 無名氏
手披黃卷盡，目送白雲征。玉霜摧草色，金風斷雁聲。片雲愁近戍，半月隱遙城。
的名對詩 三 無名氏
鮮光葉上動，艷彩花中出。疏桐映蘭閣，密柳蓋荷池。
隔句對詩 一 無名氏
昨夜越溪難，含悲赴上蘭。今朝逾嶺易，抱笑入長安。
隔句對詩 二 無名氏
月映茱萸錦，艷起桃花頰。風發蒲桃秀，香生雲母帖。
隔句對詩 三 無名氏
翠苑翠峰外，單蜂拾蘂歸。芳園芳樹裏，雙燕歷花飛。
雙擬對詩 一 無名氏
夏暑夏不衰，秋陰秋未歸。炎至炎難却，涼消涼易追。。
雙擬對詩 二 無名氏
乍行乍理髮，或笑或看衣。
雙擬對詩 三 無名氏
結萼結花九，飛嵐飛葉始。
聯綿對詩 一 無名氏
看山山已峻，望水水仍清。聽蟬蟬響急，思鄉鄉別情。
聯綿對詩 二 無名氏
嫩荷荷似頰，淺河河似帶，初月月似眉。
聯綿對詩 三 無名氏
煙離離萬代，雨絕絕千年。
聯綿對詩 四 無名氏
望日日已晚，懷人人不歸。
聯綿對詩 五 無名氏
霏霏歛夕霧，赫赫吐晨曦。軒軒多秀氣，奕奕有光儀。
聯綿對詩 六 無名氏
視日日將晚，望雲雲漸積。
互成對詩 一 無名氏
天地心間靜，日月眼中明。麟鳳千年貴，金銀一代榮。
互成對詩 二 無名氏
玉釵丹翠纏，象榻金銀鏤。青㫙丹碧度，輕霧歷簷飛。
互成對詩 三 無名氏
歲時傷道路，親友念東西。
異類對詩 一 無名氏
天清時雲外，山峻紫微中。鳥飛隨去影，花落逐搖風。
異類對詩 二 無名氏
鯉躍排荷戲，燕舞拂泥飛。琴上丹花拂，酒側黃鸝度。。
賦體對詩 一 無名氏
褭褭樹驚風，麗麗雲蔽月。
賦體對詩 二 無名氏
皎皎夜蟬鳴，曬曬曉光發。（二聯爲句首重字）。
賦體對詩 三 無名氏
漢月朝朝暗，胡風夜夜寒。（句腹重字）。
賦體對詩 四 無名氏
月蔽雲曬曬，風驚樹褭褭。（句尾重字）。
賦體對詩 五 無名氏
徘徊四顧望，悵悢獨心愁。（句首疊韻）。
賦體對詩 六 無名氏
君赴燕然戍，妾坐逍遙樓。（句腹疊韻）。
賦體對詩 七 無名氏
疏雲雨滴瀝，薄霧樹朦朧。（句尾疊韻）。
賦體對詩 八 無名氏
留連千里賓，留待一年春。（句首雙聲）。
賦體對詩 九 無名氏
我陟崎嶇嶺，君行嶢崅山。（句腹雙聲）。
賦體對詩 十 無名氏
妾意逐行雲，君身入暮門。（句尾雙聲）。
賦體對詩 十一 無名氏
團團月掛嶺，納納（《文鏡秘府論校注》引日本密僧伽維寶《文鏡秘府論箋》云：「『納』疑當作『細』。」）露沾衣。（頭）。
賦體對詩 十二 無名氏
花承滴滴露，風垂褭褭衣。（腹）。
賦體對詩 十三 無名氏
山風晚習習，水浪魚淫淫。（尾）。
雙聲對詩 一 無名氏
飋䫻歲陰曉，皎潔寒流清。結交一顧重，然諾百金香。。
雙聲對詩 二 無名氏
五章紛冉弱，三冬粲陸離。悵望一途阻，參差百慮違。
雙聲對詩 三 無名氏
洲渚遞縈映，樹石相因依。
疊韻對詩 一 無名氏
放暢千般意，逍遙一個心。潄流還枕石，步月復彈琴。
疊韻對詩 二 無名氏
徘徊夜月滿，肅穆曉風清。此時一罇酒，無君徒自盈。
迴文對詩 無名氏
情親由得意，得意遂情親。新情終會故，會故亦經新。（自《的名對詩》以下十題均出《文鏡秘府論》東卷《二十九種對》）。
詩 無名氏
淨宮鄰博望，香剎對承華。（見《文鏡秘府論》地卷《十四例》引皎公《詩議》引）。
雙虛實對詩 無名氏
故人雲雨散，空山來往疏。
假對詩 無名氏
不獻胸中策，空歸海上山。（同前書東卷引皎然《詩議》）。
詠物階詩 一 無名氏
雙眉學新綠，二臉例輕紅。言模（一作摸）出浪鳥，字寫入花蟲。
詠物階詩 二 無名氏
灑塵成細跡，點水作圓文。白銀花裏散，明珠葉上分。。
贈物階詩 一 無名氏
心貞如玉性，志潔若金爲。託曾同心葉，因附合歡枝。
贈物階詩 二 無名氏
合瞑刺縫罷，守啼方達曙。帶長垂兩巾，代人交手處。
述志階詩 一 無名氏
有鳥異孤鸞，飛無羣獨漾。鶴戲逐輕風，起響（一作「聊起」）三臺上。
述志階詩 二 無名氏
丈夫懷慷慨，膽（一作瞻）上湧波奔。只將三尺劍，決搆一朱門。
寫心階詩 一 無名氏
命禮遣舟車，佇望談言志。若值信來符（一作府），共子同琴瑟。
寫心階詩 二 無名氏
插花花未歇，薰衣衣已香。望望遙心斷，悽悽愁切腸。
近酬階詩 一 無名氏
盛夏盛炎光（一作光炎），焦天焦氣烈。
近酬階詩 二 無名氏
清階清溜瀉，涼戶涼風入。
讚毀階詩 一 無名氏
施朱桃惡彩，點黛柳慚色。
讚毀階詩 二 無名氏
皓雪已藏暉，凝霜方疊影。
援寡階詩 無名氏
。
援寡階詩 一 無名氏
女蘿本細草，抽莖信不功。憑高出嶺上，假樹入雲中。
援寡階詩 二 無名氏
愁臨玉臺鏡，淚垂金縷裙。
和詩階詩 一 無名氏
花桃微散紅，萠蘭稍開紫。客子情已多，春望復如此。
和詩階詩 二 無名氏
風光搖隴麥，日華映林蘂。春情重以傷，歸念（一作命）何由弭？（均見《文鏡秘府論》地卷《八階》錄佚名《文筆式》）（〖1〗今人逯欽立《先秦漢魏晉南北朝詩後記》云：「又如《文鏡秘府》也曾徵引許多詩篇，但這些詩篇率不著作者，其中有一部分又可能是初唐之作，因此，這裏也不加輯錄。」按：逯說甚是。今參照王利器先生《文鏡秘府論校注》的考訂，將《文鏡秘府論》中不見於《先秦漢魏晉南北朝詩》及《全唐詩》的作品，皆錄入先宋詩，以便研究者檢用。）。
北方歌 無名氏
北方玄武身本黑，家鄉體住崑崙國。尋常定志有長生，方圓任性可生得。隨流信運長爲客，誰識我身性無白。不獨含著五行精，就中偏感陰陽魄。調和兌震爲夫婦，四象排來在高處。分明指似後人言，莫使昏迷錯天路。
西方歌 無名氏
西方白虎本屬陰，爲男爲女亦爲金。長立子宮胎產午，成形兌體坎同心。嬌姿玉貌欺冰雪，素質含光洒輕血。則知喚作白琅玕，怎識我身是明月。無媒自嫁得黃芽，生死在歸戊己家。炎烈下時寒國上，陰陽催強緫成砂。若人會得吾此語，目前便是三清路。駕鶴沖天日有菁定知永劫拋塵土。
南方歌 無名氏
南方朱雀其身赤，猛烈雄強勢難敵。性共乾坤造化齊，體並陰陽難消息。水妻土母木家子，白帝金形胎受此。四象皆因我氣生，萬類須由我氣死。性連甲乙氣偏通，媾扇金娘嫁木翁。歸投戊己到中宮，看看變轉緫交紅。此謌不悟慇懃說，句句從頭細分雪。莫言積學但陰功，始解消詳吾志訣。
東方歌 無名氏
東方有木本名砂，爲男爲女亦爲芽。受氣午成須立子，含精育質長金家。自從成長多年月，朝朝各自向天涯。莫欺形貌黑皴皵，渾身緫是日精華。忽若遇著陰家子，不假良媒自相許。迎歸寶帳到中宮，陰陽氣合情意與。特地爲胎重造化，運動坎離巡八卦。十月懷胎母子分，定知霄漢驂鸞駕。
中方歌 無名氏
中央戊己屬句陳，體合虛無與道隣。純抱元和精粹氣，陶身萬煉緫成真。木妻火子水家鬼，水土相鎮不能起。還教却產西方金，遞代相承壯精髓。雖然我身無正形，志事隈憑四象生。四象不因連我氣，水金木火豈能成？徧通金木恩情熟，留向胎中親養育。麗物相和氣緫幷，須憑丙火來煎蹙。丙火元來是我命，節候輪排依法令。
二氣產黃芽歌 無名氏
乾坤感應始爲形，造化元因北戶成。日月周旋魂魄合，陰陽交媾結爲精。分明一氣從金長，認取黃芽自水生。無限虛於塵世裏，時人日用不知名。
廣成子口訣 無名氏
世上忙忙沒了程，百年如夢瞥然榮。不知道有雲衢客，剛自爭超塵裏名。若欲留年從太一，須吞靈藥便長生。純燒無地陰陽髓，煉取乾坤日月精。
廣成子傳附二味 無名氏
要伏離宮亦等閑，搜求坎戶取精研。但比夫婦成交感，孕出黃芽見本源。若不親傳師指受，此外徒勞虛費錢。火候仍修終九九，丹成直待是三年。（按：廣成子爲古神仙，事見《莊子·在宥》。）。
抱朴子口訣 無名氏
朱砂水銀入華池，收得黃芽人不知。本是仙人留口訣，世上喧喧亂言說。七十年中付一人，分付還須有仙骨。一一事須手眼傳，採取只在片時間。河專覆在丹田裏，制伏只在黃芽邊。（按：抱朴子即晉葛洪。）。
張華真人鉛汞歌 無名氏
赤龍化爲粉，白虎利如霜。其中投石液，還要帝流漿。調神清五臟，欲得鍊三光。專守堅冰性，如何陰使陽？。
張華真人二味口訣 無名氏
虎伏龍亦藏，龍潛先伏虎。但畢河車功，不用隄防慮。黃老學飛仙，狂迷不得路。迴首指牝鷄，不測陰陽數。却坐太一宮，參商方始遇。左右得近神，四相皆扶護。乾坤法象成，自有仙人顧。（按：張華爲西晉時人。）。
尹喜真人口訣 無名氏
至藥須用鉛，盃向黑中聚。若欲識黃芽，先應問陰土。真鉛配坎男，戊己來相顧。只此號黃礬，便是還丹祖。（按：尹喜即關尹喜，傳爲老子同時人。）。
函谷關元君鉛汞謌 無名氏
紅鉛黑鉛大丹頭，紅鉛黑鉛體同金。黑金取精赤取髓，解用赤黑藥無比。用赤入黑保長生，用黑入赤天仙矣。顛倒兩法緫稱鉛，黑能變化赤天仙。至道之人莫容易，貪財好色不須傳。函谷關頭梁石山，老君鐫石留此言。
漢祖天師口訣 無名氏
鉛抽髓，髓抽精，精髓相合丹必成。一斤水銀十七兩，一兩變化是鉛精。將此鉛精作大丹，老子九轉入生研。一麗水銀特牛力，服之令人貌若仙，貌若仙兮筋骨堅。筋骨堅強返枯槁，截舌人間不須道。未能隱顯出沒藏，切慎懼口莫顛狂。若教上界天神怒，恐遭非橫及刀光。。
嚴君平口訣 無名氏
鉛是鉛，汞是汞，只這兩般是鉛汞。龍是龍，虎是虎，只這兩箇同宗祖。若能識此坎離宮，離宮之下出黃土。黃土出黃芽，黃芽之下金花成。金花成，金花之下結紫精。紫精成，紫精之下出白金。白金沉，黃金浮，世人採沉作丹頭，搜取赤髓相和種。種有時，採有日，換筋骨，添壽歷，天仙地仙不思議。點鉛鐵，兼瓦礫，一二三四五，水火木金土。但知明此訣，便是長生路。
陰長生口訣 無名氏
金作骨兮鉛作身，陰陽定配龍虎親。紅顏二八三才合，八卦分張斗建寅。從子午，不須移，七十二候莫參差。姹女因媒歸太一，紫微宮內生雄雌。鉛中寶，砂中珍，此物含弘象五神。七月懷胎分六甲，終歲人轉乃成真。淮南法，煉秋石，黃帝金花燒琥珀。白酒盃添九醖香，晶輝甘甜號龍液。一人有，一人無，三姓同家二子俱。狐兔非羣不乳馬，異類天然種性殊。冥復冥，玄復玄，此法非人不可傳。世人不知世上藥，知我還命不由天。（按：嚴君平、陰長生皆漢時人。）。
果州謝自然口訣 無名氏
白女正當年十六，自誇弱質顏如玉。常嗟歲月無良媒，晝夜孤單唯獨宿。爺娘不審他心意，謾說張三並李四。幾度爲話緫不成，教人羞天復愧地。忽遇黃婆來扣門，說道金公體性溫，遂將二命問君平。君平斷言此好婚，不偏不曲合乾坤。審此因緣甚宜良，至今子孫滿帝鄉。昔時不因黃婆力，如何得契合陰陽。（以上皆見《正統道藏》本《大還丹照鑑》）（按：《大還丹照鑑》編者不詳，卷首有後蜀廣政二十五年序，稱「偶因閑暇，採摭仙經，重刪先聖格言，留爲後人軌範，名曰《照鑑登仙集》，總成一卷，分作三十三篇」。《通志·藝文略》著錄作《大還丹照鑑登仙集》一卷。知今本書名未完。此書所收詩以唐的之作爲多。上錄自《北方歌》以下六篇不題撰人，自《廣成子口訣》以下十篇皆題古聖前哲之名，應皆爲唐人或唐以前人所依託。謝自然，爲唐德宗貞元時人，事詳《太平廣記》卷六六引《集仙錄》。然此詩顯爲時人詠其事之作。與前列諸詩不同，姑錄存於此。）。
太微天帝君讚大有妙經頌一章 無名氏
丹暉映雲庭，紫煙光玉林。煥爛七寶花，璀璨瑤靈音。宮商自相和，妙靈開人衿。玄唱種福田，廣度無界心。
天帝君讚大有妙經頌一章 無名氏
玄化本無跡，有跡生道宗。遨遊九天際，息駕六領宮，道暢虛漠內，靈歌發太空。形感至寂庭，思詠希微通。
太帝君讚大有妙經頌一章 無名氏
翳翳元化初，眇眇晨霞散。太寂空玄上，寥朗二儀判。凝精抱空胎，結化孕靈觀。含真頤神內，倏歘啓㝠旦。始悟憂促齡，運交反天漢。
老君本生經頌一章 無名氏
衆生之本際，寂然無起滅。弱喪迷其根，自與真源別。妄作善惡緣，禍福報無絕。欲得苦海傾，當使愛河竭。守一固專柔，持此無疵缺。正智通羣有，妙慧摧諸結。萬行混同歸，三乘泯殊轍。真靜離塵垢，清涼無惱熱。
太上智慧佪玄經頌一章 無名氏
靈仙乘慶霄，駕龍躡玄波。洽真表嘉祥，濯足八天河。福應不我期，故能釋天羅。道德冠三界，地網亦以過。感遇靈真會，淨慧經蓮華。
太上智慧經讚一章 無名氏
學仙絕華念，念念相因積。去來亂我神，神躁靡不歷。滅念停虛閑，蕭蕭入空寂。請經若飢渴，持志如金石。保子飛玄路，五靈度符籍。
本願大戒經頌一章 無名氏
學自行爲急，奉戒制情心。虛夷正氣居，仙聖自相尋。
玉皇授歘生大洞三十九章與登龍臺歌二章 一 無名氏
飈飈三霞領，佪剛七元蓋。八景入太元，飛灑九天外。瓊扉生景雲，靈煙絶幽藹。西宮詠洞玄，清唱扶桑際。守雌森峯間，玄吟五老會。歘生有心哉，與爾結中帶。
玉皇授歘生大洞三十九章與登龍臺歌二章 二 無名氏
匏河振滄茫，天津鼓萬流。八風駕神霄，緬緬虛中遊。詠洞神明唱，音爲汝玄投。歘生必至行，肘伏塵中趨。可爲苦心哉，當告爾所求。。
西王母授紫度炎光神變經頌三篇 一 無名氏
嘯歌九玄臺，崖嶺凝淒端。心理六覺暢，目棄塵滓氛。流霞耀金室，虛堂散重玄。積感致靈降，形單道亦分。倏歘盼萬劫，豈覺周億椿。
西王母授紫度炎光神變經頌三篇 二 無名氏
秀圃蔚神階，朱扉瓊林庭。流風鼓空洞，玉籟乘虛鳴。紫烟纏曲戶，丹暉映綠軿。飛旗欝玄蓋，羽節耀紫清。登景九霄際，遨遊戲鳳城。顧愛幽境子，一樂同朝生。
西王母授紫度炎光神變經頌三篇 三 無名氏
騰轡控朗暉，宴景洞野外。流浪尋靈人，合形慶霄際。手披朱島戶，朗若神沖泰。金闕欝嵯峨，清景無塵穢，解衿玄閬臺，適我良願會。脫屣三塗難，保鍊固年邁。
靈寶真一自然太上玄一真人頌一章 無名氏
衆妙出洞真，煥爛曜太清。奉者號仙人，體無永長生。逍遙戲玄虛，宮殿羅無形。蒨粲七寶林，晃朗日月精。龍鱗交橫馳，鳳皇翔悲鳴。太上治紫臺，衆真誦洞經。捻香稽首禮，旋行遶宮城。三周歸高座，道王爲應聲。人主弘至道，天下普安寧。
太上弘道頌一章 無名氏
太上玄虛宗，弘道尊其經。俯仰已得仙，歷劫無數齡。巍巍太真德，寂寂因無生。霄景結空構，乘虛自然征。明月光炳灼，安和樂未央。
吳王夫差書一章（幷序） 無名氏
玄津流絳波，崑碧映琅山。朝日控晨輝，薈豔何婉蜒。遊雲落太陽，飈景淩三天。靈寶曜九虛，幽明鍾山間。夏禹登八牕，散氣響金蘭。因枝振玉條，緣波討洪源。扶質立靈榦，垂葉以結繁。渺邈龍鳳跡，煥爛九天翰。仰挹三辰精，保身永長安。俯漱五華液，還復反童顏。騰神溫涼宮，豈知熱與寒。千秋似清旦，萬歲猶日半。鼓翼空洞上，要我靈寶官。棼棼五帝駕，俱會景漠端。相問飢與渴，玄泉饒流丹。永仙方寸內，八遐無易難。顧聞朱門臭，當塗中有難。銘碣勞巖陰，穴岫可稽盤。（以上皆見《雲笈七籤》卷九六）。
衆仙步虛詞五首 一 無名氏
飄飄上雲路，黯黯入長霄。星宮日去遠，光陰劫數遙。仰德金顏隱，傾想佇神飈。願得暎霞軫，焚香稽首朝。
衆仙步虛詞五首 二 無名氏
玄風轉飛蓋，紫氣汎仙車。浮空不侍駕，倐忽昇虛無。徘徊哀下界，顧眄愍羣諸。三元真化畢，翛然入太虛。
衆仙步虛詞五首 三 無名氏
萬氣浮空上，千光合太微。霄間望華蓋，虛裏眄霞衣。真儀入雲路，圓曜逐風飛。願得三元會，金容乘運歸。
衆仙步虛詞五首 四 無名氏
吉光騰紫氣，霄路逸丹天。蟠颺香風轉，蓋動超浮煙。道中還復道，玄中已復玄。真光不識際，大道竟無形。法輪常自轉，希音不可聽。空閑待三寶，虛中聞洞經。七變遊魂反，萬氣駐頹齡。
衆仙步虛詞五首 五 無名氏
香風飄羽蓋，遊氣轉飈車。泠泠上雲路，窈窈入長虛。顧愍埃塵子，應運演靈書。妙果諧今日，㝠契自然符。（《雲笈七籤》卷九九）。
青童天君常吟一首 無名氏
欲植滅度根，當拔生死栽。沉吟墮九泉，但坐惜形骸。（同前）。
陶隱居望江南 一 無名氏
長生藥，本是五行作。子午三門開卯酉，四時運火合乾坤。龍虎自相吞。